Harga RON95, RON97 Naik 3 Sen

KUALA LUMPUR: Harga runcit petrol RON95 dan RON97 masing-masing naik tiga sen bermula tengah malam ini.

Kementerian Kewangan dalam kenyataannya hari ini memaklumkan harga RON97 naik daripada RM1.97 seliter kepada RM2 seliter.

Bagi RON95, harga naik daripada RM1.67 seliter kepada RM1.70 seliter.

Harga runcit diesel pula naik lima sen daripada RM1.85 seliter kepada RM1.90 seliter.

“Kenaikan ini adalah dipengaruhi oleh harga minyak diproses, selari dengan harga minyak mentah dunia.

“Kerajaan akan terus memantau kesan perubahan harga minyak mentah dunia serta mengambil langkah bersesuaian untuk memastikan kebajikan dan kesejahteraan rakyat terus terpelihara,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dibatalkan, Tiada Pesta Kaamatan Tahun Ini

KOTA KINABALU: Jawatankuasa Pusat Persatuan Kebudayaan Kadazan Dusun (KDCA) sebulat suara memutuskan membatalkan penganjuran perayaan Pesta Kaamatan tahun ini ekoran penularan wabak CONVID-19 yang semakin membimbangkan.

Setiausaha Agung KDCA, Suman Yasambun berkata keputusan itu sukar dibuat kerana semua anggota KDCA dengan jawatankuasa di semua daerah sudah dimaklumkan mengenai penganjuran pesta itu di kawasan masing-masing dan ia sememangnya perayaan tahunan yang ditunggu-tunggu.

“Selepas perbincangan menyeluruh dengan Huguan Siou Tan Sri Joseph Pairin Kitingan yang juga Presiden KDCA dan ahli-ahli Jawatankuasa Pusat KDCA, kami sebulat suara memutuskan pembatalan pesta berkenaan atas faktor kebimbangan kesihatan yang serius,” katanya dalam satu kenyataan di sini, hari ini.

Beliau berkata sambutan Kaamatan adalah perayaan yang sangat penting untuk masyarakat Kadazandusun.

“Malangnya, ancaman wabak CONVID-19 memaksa untuk kita membatalkan acara ini. Walaupun kita tidak dapat mengadakan perayaan ini, tetapi melalui hati kita, kita mengucapkan Selamat Hari Harvest Festival 2020 dan berdoa agar 2021 akan membolehkan kita merayakan secara penuh,” tambahnya.

Setakat ini, difahamkan tiga kes positif COVID-19 telah direkodkan di Sabah.

Kes pertama direkodkan di Tawau membabitkan lelaki berusia 58 tahun dan kes kedua difahamkan di Papar melibatkan lelaki berusia 42 tahun.

Manakala, maklumat mengenai kes ketiga di Kota Kinabalu masih belum diketahui.

Bagi kes pertama dan kedua, kedua-dua pesakit merupakan jemaah yang menyertai Perhimpunan Tabligh di Masjid Sri Petaling, Kuala Lumpur pada 27 Februari hingga 1 Mac.

Berikutan penularan wabak berkenaan, Kerajaan Negeri Sabah turut mengeluarkan kenyataan agar Semua perhimpunan yang melibatkan orang ramai yang melebihi 50 orang hendaklah ditangguhkan bagi mencegah kemungkinan jangkitan COVID 19.


Gempa Sulawesi, Indonesia Tarik Balik Amaran Tsunami

JAKARTA: Pihak berkuasa Indonesia menarik balik amaran tsunami hari ini selepas tiada kecederaan mahupun kerosakan harta benda dilaporkan susulan gempa bumi berkekuatan 6.9 magnitud yang menggegarkan pantai di timur laut pulau Sulawesi.

Gempa bumi yang berlaku semalam pada kedalaman 36 kilometer (km) itu turut diikuti beberapa gegaran susulan kecil, kata agensi geofizik (BMKG).

Gegaran yang turut menggoncang bangunan itu membimbangkan sebahagian penduduk di beberapa bandar di sini dan memaksa pihak berkuasa mengarahkan mereka berpindah ke kawasan lebih tinggi.

Jurucakap agensi mencari dan menyelamat, Yusuf Latif berkata gegaran kali ini agak kuat dan lama.

“Tiada kerosakan mahupun kematian dilaporkan di Ternate, bandar yang paling hampir dengan pusat gempa,” katanya.

Tetapi sebahagian hospital di Ternate, kira-kira 130 km dari pusat gempa, mengalami kerosakan kecil dan terpaksa memindahkan pesakitnya, kata media.

Gegaran paling kuat dirasai selama beberapa saat berhampiran kawasan bandar pelancongan tepi pantai di Manado, namun tiada kerosakan dilaporkan, kata penduduk. – Reuters


Tahu Larangan, Tapi Masih Ramai Cuba Rentas Daerah – Masidi

KOTA KINABALU: Orang ramai masih mencuba nasib untuk merentas daerah walaupun larangan sudah dikuatkuasakan di seluruh Sabah sepanjang sambutan Aidilfitri.

Jurucakap Covid-19 Sabah, Masidi Manjun berkata, sekatan jalan raya (SJR) polis yang diadakan di seluruh negeri sejak 10 Mei mengesan 642 kenderaan cuba merentas daerah.

“Polis mendapati kebanyakan daripada mereka yang diminta berpatah balik menyedari larangan itu, tetapi mereka hanya mencuba nasib,” kata beliau, dalam kenyataan harian Covid-19 hari ini.

“Orang ramai yang ingin melakukan perjalanan rentas daerah tetapi bukan (atas) perkhidmatan penting atau tidak mendapat kebenaran khas, diingatkan untuk tidak melakukannya.

“Ini untuk memastikan sekatan jalan raya dapat dilaksanakan dengan lancar.”

Kerajaan Sabah sebelum ini melarang perjalanan rentas daerah bermula 10 Mei hingga hari ini bagi mengekang penularan jangkitan Covid-19 ketika sambutan Aidilfitri.

Sabah sebelum ini mengamalkan sistem zon di mana penduduk di daerah dalam zon yang sama dibenarkan merentas antara daerah.

Masidi, yang juga Menteri Kerajaan Tempatan dan Perumahan negeri berkata, sebanyak 20 kompaun dikeluarkan di Sabah dalam tempoh 24 jam lalu, dengan 10 daripadanya membabitkan kesalahan tidak mendapat kebenaran merentas daerah.

Tiga lagi membabitkan kesalahan tidak memakai pelitup muka serta masing-masing satu kerana mengadakan majlis perkahwinan serta tidak mematuhi penjarakan fizikal.

Lima lagi adalah kesalahan gagal menyediakan peralatan rekod diri pelanggan atau gagal menyatakan maklumat kesihatan.

Masidi mengingatkan orang ramai supaya tidak mengadakan majlis sambutan Hari Raya atau rumah terbuka tahun ini.

Kata beliau, pihak berkuasa akan terus memeriksa premis persendirian atau awam bagi memastikan prosedur operasi standard (SOP) dipatuhi. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ahli UMNO, PBS boleh sertai WARISAN

LAHAD DATU: Kira-kira 15,000 anggota Barisan Nasional (BN) Bahagian Silam di sini, menyerahkan borang pendaftaran menyertai Parti Warisan Sabah (WARISAN).

Penyerahan borang kepada Setiausaha Agung Warisan, Loretto S Padua Jr itu diketuai mantan Anggota Dewan Undangan Negeri (ADUN) Lahad Datu yang juga bekas Ketua UMNO Bahagian Silam, Datuk Mohd Yusof Apdal dan disaksikan Ketua Wira WARISAN, Datuk Azis Jamman.

Mohd Yusof berkata, penyertaan ke WARISAN itu melibatkan anggota daripada 114 cawangan UMNO, 17 cawangan Gerakan serta anggota MCA di sini.

Dalam pada itu, Azis yang juga Timbalan Menteri Dalam Negeri ketika ditemui pemberita mahu bekas anggota UMNO yang menyertai Warisan agar meninggalkan budaya ‘tidak baik’ yang diamalkan ketika bersama UMNO.

“Rakyat buat keputusan sewaktu pilihan raya lalu untuk menukar kerajaan lama kerana ada perkara dilakukan mereka tidak disenangi termasuk cara pendekatan digunakan anggota UMNO sebelum ini,” katanya.

Beliau turut berharap kemasukan bekas anggota pembangkang itu akan menambah kekuatan parti khususnya di peringkat akar umbi.

“Apa yang penting pejuang asal Warisan menerima serta bekerjasama dengan anggota baharu ini, dan pejuang asal jangan risau kerana mereka akan diutamakan,” katanya.

Sementara itu, Loretto mengalu-alukan bekas anggota UMNO atau parti pembangkang lain termasuk Parti Bersatu Sabah (PBS) menyertai Warisan dengan syarat mematuhi peraturan perlembagaan ditetapkan parti.

“Kita ada jumlah (yang ingin menyertai WARISAN), kita akan umum dalam majlis (kemasukan beramai-ramai) selepas ini,” katanya bahawa lebih banyak bekas anggota pembangkang bakal menyertai Warisan.

Loretto turut menegaskan Warisan tidak patut berasa tergugat sekiranya Parti Pribumi Bersatu Malaysia (BERSATU) bertapak di Sabah, namun berpendapat biarlah Warisan sebuah parti tempatan, berkhidmat di sini, kerana faham nadi ‘Sabah untuk Sabahan’.

Selain itu, Loretto berkata, setiap individu mempunyai hak untuk menubuhkan parti baharu berasaskan perjuangan Perjanjian Malaysia 1963 termasuk oleh bekas Menteri Luar, Datuk Seri Anifah Aman.

Namun, Loretto berkata perjuangan Warisan kini lebih tertumpu dan berkesan memandangkan berada dalam blok kerajaan.

“(Berbanding) dulu, mereka (termasuk Anifah) tidak tahu apa mereka perjuangkan sewaktu menjadi kerajaan,” katanya.

Ditanya sama ada Warisan boleh bekerjasama dengan parti baharu mungkin ditubuhkan Anifah atau mengajak bekas Menteri Luar itu menyertai Warisan, Loretto berkata, perkara itu biar diputuskan presiden parti merangkap Ketua Menteri Sabah, Datuk Seri Mohd Shafie Apdal. – BERNAMA


Sabah terima murid tanpa dokumen paling ramai – Maszlee

KUALA LUMPUR: 2,635 kanak-kanak yang tidak berdokumen Bumiputera telah diterima masuk ke sekolah kebangsaan sejak Pakatan Harapan (PH) memerintah.

Daripada jumlah itu, Sabah mencatatkan jumlah paling ramai anak-anak Bumiputera tanpa dokumen yang diterima masuk ke sekolah kerajaan iaitu 1,961, selebihnya di Sarawak seramai 263 kanak-kanak.

Menteri Pendidikan Dr. Maszlee Malik berkata dasar penerimaan masuk ke sekolah oleh kanak-kanak tanpa dokumen dibuat atas dasar melihat besarnya masalah keciciran anak-anak Bumiputera yang tidak berdokumen.

Bagaimanapun Maszlee mengakui proses menerima kanak-kanak tanpa dokumen masuk ke sekolah dilakukan secara berhati-hati demi menjaga sentimen masyarakat setempat.

“Misalnya, bagi kanak-kanak yang tidak memiliki dokumen pengenalan diri untuk diterima masuk ke sekolah, yang mana salah seorang ibu bapa kanak-kanak tersebut adalah warganegara, mereka memerlukan Surat Pengesahan atau Surat Perakuan daripada samada ahli parlimen, ADUN, pegawai daerah, penghulu, ketua kampung, ketua kaum atau ketua rumah panjang tempat tinggal kanak-kanak tersebut,” kata Maszlee dalam posting di Facebook beliau.

November lalu Maszlee mengumumkan pelaksanaan “zero-reject policy” bagi Murid Berkeperluan Khas (MBK) untuk mengatasi masalah keciciran murid. – Astro Awani


3,264 Mangsa Banjir Di Sabah Masih Di PPS

KOTA KINABALU: Seramai 3,264 orang daripada 1,341 keluarga masih ditempatkan di pusat pemindahan ementara (PPS) setakat 8 malam tadi, susulan banjir yang melanda beberapa daerah di Sabah.

Statistik terbaru yang dikeluarkan Jawatankuasa Pengurusan Bencana Negeri (JBPN) Sabah menyaksikan 27 PPS masih dibuka di lima daerah, iaitu Kota Marudu, Pitas, Telupid, Paitan dan Sandakan.

Kota Marudu mencatat jumlah mangsa banjir tertinggi iaitu 2,668 orang daripada 1,161 keluarga ditempatkan di 14 PPS.

Di Pitas, 319 orang daripada 120 keluarga masih ditempatkan di empat PPS, manakala 173 orang daripada 43 keluarga dipindahkan ke enam PPS di Telupid.

Di Paitan pula, 54 orang daripada 10 keluarga ditempatkan di dua PPS dan 45 orang daripada tujuh keluarga dipindahkan ke sebuah PPS di Sandakan.

Terdahulu, Ketua Menteri, Hajiji Noor berkata, kerajaan bercadang mewujudkan bangunan PPS khas bencana di setiap daerah di Sabah.

Katanya, pembinaan PPS seumpama itu penting berikutan kebanyakan daerah di negeri berkenaan sering mengalami banjir, terutamanya ketika musim tengkujuh.

“Musibah banjir di negeri ini sukar diramal dan apabila keadaan semakin buruk, banyak lokasi terjejas mengalami masalah PPS.

“Jika bangunan PPS ini menjadi keperluan utama, maka kerajaan negeri akan mempertimbangkannya,” katanya dalam sidang media di Kota Marudu. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Maut Motosikal Terbabas Masuk Parit

PAPAR: Seorang lelaki maut selepas motosikal ditungganginya hilang kawalan lalu terbabas masuk ke dalam parit dalam kejadian di Kampung Benoni di sini, awal pagi tadi.

Ketua Balai Bomba dan Penyelamat (BBP) Papar, Roslie Jun berkata pihaknya menerima panggilan kecemasan jam 1.58 pagi.

Katanya, 9 pegawai dan anggota bersama dari BBP Papar bersama Van Unit Bantuan Perkhidmatan Kecemasan (EMRS)bergegas ke lokasi yang terletak 9 kilometer dari balai.

“Kemalangan jalanraya melibatkan sebuah motorsikal jenis Yamaha MT 250 terbabas sendiri masuk ke dalam parit.

“Tedapat sorang mangsa lelaki dengan keadaan tertindih motosikal disahkan meninggal dunia oleh pihak perubatan di lokasi kejadian.


Mayat bayi mangsa bot terbalik di perairan Pulau Nunuyan dijumpai terapung

SANDAKAN: Mayat bayi dipercayai mangsa bot terbalik di perairan Pulau Nunuyan ditemukan terapung di perairan Kuala Batu Dua berdekatan Kampung Mangkalinau, hari ini.

Dalam kejadian kira-kira jam 1.30 tengah hari itu, mayat berkenaan dijumpai nelayan sebelum memaklumkannya kepada Pasukan Polis Marin (PPM) Sandakan.

Timbalan Pengarah Operasi Zon Maritim Sandakan, Komander Maritim Mohd Khairulanuar Abd Majid berkata mayat berkenaan kemudian dihantar ke Hospital Duchess of Kent (HDOK) Sandakan untuk tindakan lanjut.

Dalam kejadian pada Khamis lalu, sebuah bot pam dinaiki 11 individu terbalik dan lima mangsa berpaut pada bot dilaporkan selamat.

Manakala, enam lagi dilaporkan hilang sebelum menemui lima mangsa meninggal dunia termasuk penemuan terbaharu bayi berkenaan. – Astro Awani


Gempa Bumi 3.3 Skala Richter Berlaku Di Kundasang

KOTA KINABALU: Gempa bumi lemah berukuran 3.3 pada skala Richter melanda Kundasang, Ranau pada jam 2.15 petang tadi.

Menurut laman web Jabatan Meteorologi Malaysia pusat gempa itu terletak di 6.0 utara dan 116.6 timur kira-kira 11 kilometer barat laut Ranau.

“Gegaran pada kedalaman satu kilometer,” menurut laman web: www.met.gov.my.

Sementara itu, Ketua Balai Bomba dan Penyelamat Ranau, Jimmy Lagung ketika dihubungi Bernama berkata gegaran itu hanya dirasai di kawasan Gunung Kinabalu.

Beliau berkata pihak bomba tidak menerima sebarang panggilan kecemasan manakala Pasukan Mencari dan Menyelamat Gunung Kinabalu (MOSAR) memaklumkan keadaan di kawasan pendakian juga terkawal.

Jimmy berkata ia adalah gegaran pertama direkodkan pada tahun ini selepas kejadian gempa bumi yang melanda daerah itu pada 2015.

“Seramai enam anggota MOSAR akan bertugas sehingga malam sebelum digantikan anggota lain untuk memantau keadaan,” katanya. – BERNAMA


Ketika PM berucap, aktivis Sabah tunjuk perasaan cara senyap

Kuala Lumpur : Empat aktivis Sabah mengadakan bantahan secara senyap ketika Perdana Menteri Dr Mahathir Mohamad menyampaikan ucap tama di sebuah festival hak asasi manusia di Kuala Lumpur.

Ketika Mahathir berucap hampir 20 minit di Festival Demokrasi 2019, sekumpulan individu bangun dari kerusinya di bahagian belakang dewan dan mengangkat poster yang tertulis slogan: ‘Sabah Merdeka 100 persen’, ‘Hasil bumi dirogol’, ‘Sabah dimiskinkan’.

Sepanjang Mahathir berucap, mereka terus berdiri tetapi senyap sambil memegang poster.

Salah seorang penunjuk perasaan, Jefry Musa memberitahu Malaysiakini kemudian mereka daripada NGO Borneo Comrade.

Jefry yang memegang poster bertulis slogan Hak Kesihatan Buat Anak-Anak Tanpa Dokumen Sabah’ menjelaskan mereka mahu menarik perhatian terhadap masalah di Negeri Di Bawah Bayu itu, mendakwa telah diabaikan selama bertahun-tahun.

“Rakyat Sabah menderita, tiada siapa yang melihat ke Sabah.

“Motif kami hari ini untuk membuatkan rakyat melihat ke Sabah, Sabah ada banyak masalah.

“Tiada perdana menteri yang pernah cuba menangani masalah-masalah ini […] walaupun dengan pertukaran kerajaan tidak ada banyak yang berubah,” katanya.

Selepas Dr Mahathir dan pemimpin PH lain meninggalkan tempat itu, kumpulan penunjuk perasaan itu mula melaungkan slogannya namun diminta pengacara majlis Hishamuddin Rais untuk berhenti.

Festival yang diadakan di Publika Shopping Gallery itu bertujuan untuk melancarkan secara rasmi NGO hak asasi manusia rantau ini, Forces of Renewal Southeast Asia (Forsea).

Ahli lembaga pengarah Forsea termasuklah Hishamuddin, pengasas Sarawak Report, Clare Rewcastle-Brown serta aktivis Singapura dalam pelarian dan peguam Tan Wah Piow.

NGO itu percaya kerjasama masyarakat dari Asia Tenggara penting dalam perjuangan perubahan sosial secara demokratik di rantau ini. – MalaysiaKini


Kebakaran Di Tawau: Nenek Gendong Dua Cucu Selamatkan Diri

TAWAU, 18 Mac  : Seorang nenek nekad menggendong dua cucunya dan meredah lumpur serta air laut, demi menyelamatkan diri apabila rumah mereka terbakar dalam kejadian di Kampung Kurnia Jaya di sini, lewat petang semalam.

Almah Puyung, 63, salah seorang mangsa kebakaran melibatkan 700 rumah atas air itu, berkata ketika kejadian dia baru sahaja terlelap apabila tiba-tiba terdengar jiran berteriak ‘kebakaran’.

“Saya tidak fikir apa, saya gendong cucu saya berumur enam bulan serta satu tahun yang berada dalam buaian dan terus menyelamatkan diri,” katanya dalam nada sebak kerana mengenangkan rumah yang didiami lebih 15 tahun itu musnah sekelip mata dan tiada harta dapat diselamatkan.

Selain itu, Normah Kapala, 56, yang tidak dapat berjalan kerana menghidap penyakit buah pinggang tahap lima, didukung anak lelakinya untuk menyelamatkan diri.

“Menantu saya pula meluru mendukung keluar anak perempuan saya bersama tong oksigen kerana dia menghidap asma teruk dan tidak dapat berjalan,” katanya yang menambah hanya tong oksigen itu sempat diselamatkan memandangkan rumah mereka agak jauh dari daratan.

Normah, bagaimanapun, bersyukur kerana semua ahli keluarganya selamat, termasuklah seorang lagi anak perempuannya yang juga orang kurang upaya (OKU) lembam, yang telah berlari keluar lebih awal.

Sementara itu, Abdullah Ahmad Naning, 54, bersama isterinya pula berdepan detik cemas ketika hendak menyelamatkan diri sehingga mereka memasuki rumah jiran dan akhirnya terjun ke laut kerana semua laluan jambatan telah musnah terbakar.

“Mujur ada penduduk kampung dari Batu 3 bawa bot menyelamatkan kami dan mangsa lain yang turut terjun laut, ada beberapa bot lain yang datang bantu menyelamat,” katanya yang kini tinggal sehelai sepinggang, malah motosikalnya juga hangus dalam kebakaran itu.

Menurut seorang penduduk Albani Dauralis, 52, api merebak sangat cepat kerana ketika kejadian angin bertiup kuat dan turut kedengaran beberapa letupan tong gas.

Sementara itu, Dewan Kampung Hidayat di Batu 4 di sini, dijadikan pusat pendaftaran mangsa musibah tersebut dan setakat 10.30 pagi tadi, Jabatan Kebajikan telah merekodkan 44 individu dari 11 rumah untuk diberikan bantuan.

Sekretariat Jawatankuasa Pengurusan Bencana Angkatan Pertahanan Awam (APM) Sabah dalam satu kenyataan memaklumkan, dianggarkan lebih 1,000 mangsa terjejas akibat insiden itu dan bantuan sedang disediakan termasuklah tempat tinggal sementara. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penyanyi Lagu Januari, Glenn Fredly, Meninggal Dunia

JAKARTA: Penyanyi Indonesia yang turut popular dalam kalangan pendengar Malaysia, Glenn Fredly, meninggal dunia pada hari ini, Rabu, 8 April 2020, pada jam 6 petang waktu tempatan,

Mendiang menghembuskan nafas terakhirnya pada di usianya yang ke-44 tahun.

Khabar duka itu dimaklumkan rakan rapat beliau yang juga penyanyi, Tompi.

Media Indonesia melaporkan Glenn meninggal dunia di Rumah Sakit Setia Mitra, Jakarta, akibat meningitis.

Glenn berkahwin dengan bintang dangdut, Ayu Mutia tahun lalu dan baru menyambut kelahiran cahaya mata sulung mereka, Februari lalu.

Glenn atau nama sebenarnya Glenn Fredly Deviano Latuihamallo, dilahirkan di Jakarta pada 30 September 1975.

Mendiang mula menceburi dunia muzik secara profesional selepas memenangi satu pertandingan nyanyian pada 1995.

Glenn cukup popular di Malaysia pada era 90-an dan awal 2000 menerusi lagu Januari, Adu Rayu, Sekali Ini Saja dan Akhir Cerita.

Penyanyi wanita popular Rossa juga antara rakan selebriti terawal yang berkongsi rasa dukacita itu menerusi akaun Instagramnya.

“Dengan (perasaan) amat sedih, sahabat lama, teman lama saya, Glenn Fredly, baru saja meninggal dunia. Jadi minta doanya,” ujarnya.

Sementara itu vokalis Noah, Ariel, juga memuat naik posting menerusi akaun Instagramnya:


PPM Tahan Dua Lelaki Tempatan Cuba Seludup Ayam Sabung Dari Filipina

KUDAT, 20 April 2019 (Sabtu) – Ekoran dari maklumat yang diterima, sepasukan Polis Marin Kudat telah berjaya mengesan dan menahan sebuah kenderaan yang disyaki sedang membawa ayam sabung tanpa lesen yang sah di jalan Bingolon, Kudat kira-kira pukul 1 pagi tadi.

Komander Pasukan Polis Marin Wilayah 4 Sabah, ACP Hj Mohamad Pajeri Bin Ali, berkata “menerusi operasi ‘Ops Landai Khas’ yang dijalankan, sepasukan anggota dari Unit Risikan Marin (URM) Pasukan Polis Marin Kudat telah berjaya menahan 2 orang lelaki tempatan dalam keadaan mencurigakan. Apabila pemeriksaan dijalankan didapati cubaan menyeludup dan membawa masuk ayam sabung (Jenis Texas) yang dipercayai dari negara Filipina didalam kenderaan tersebut. “

Katanya lagi, “Dipercayai, ayam-ayam tersebut hendak dibawa oleh suspek untuk dihantar ke Kota Kinabalu. Kedua-dua suspek masing-masing berumur 30 hingga 50 tahun warganegara tempatan yang sedang menaiki kenderaan jenis Toyota Avanza itu ditahan di jalan Bingolon Kudat. Turut dirampas, sebuah kenderaan milik suspek dan sebanyak 8 ekor ayam sabung (Jenis Texas). Anggaran keseluruhan nilai rampasan adalah berjumlah RM131,000.00.

Tangkapan dan rampasan diserahkan kepada Jabatan Perkhidmatan Haiwan dan Veteriner dan kes disiasat dibawah Seksyen 15(1) Enakmen Haiwan 2015, apabila disabitkan kesalahan boleh didenda tidak melebihi RM50,000.00 atau dipenjarakan selama tempoh tidak melebihi 2 tahun atau kedua-duanya. – Pasukan Polis Marin W4 Sabah


54 Kes Baru Positif COVID-19 Dilaporkan Hari Ini, Lebih Rendah Berbanding Semalam

Putrajaya, 18 April- Menurut Kementerian Kesihatan Malaysia, sebanyak 54 kes baru dicatatkan pada hari ini, menjadikan jumlah keseluruhan kes COVID-19 di Malaysia sebanyak 5,305 kes. Angka ini adalah lebih rendah berbanding semalam yang mencatatkan sebanyak 69 kes.

“Sehingga 18 April 2020, 12 tengah hari, terdapat 54 kes baru dilaporkan, menjadikan kes positif COVID-19 di Malaysia sebanyak 5,305 kes, kata Ketua Pengarah Kesihatan, Datuk Dr Noor Hisham Abdullah.

“Oleh itu jumlah kes aktif dengan kebolehjangkitan COVID-19 adalah 2,115 kes. Mereka telah diasingkan dan diberi rawatan di hospital,” katanya.

Sementara itu, seramai 49 orang pesakit sedang dirawat di unit rawatan rapi (ICU) dan 26 daripada jumlah tersebut memerlukan bantuan alat pernafasan.

Terkini #COVID19Malaysia 18 April 2020.Jumlah kes baru positif, 54 kes.Jumlah keseluruhan kes positif, 5,305 kes.Jumlah pesakit discaj, 135 kes. Jumlah kes sembuh, 3,102 kes. 49 kes dirawat di ICU, 26 daripada jumlah tersebut memerlukan bantuan alat pernafasan. pic.twitter.com/niX1lAnVaR


Kontraktor Disyaki Tipu Bina Rumah, Akibatkan Kerugian RM43,000

BEAUFORT: Seorang kontraktor diberkas, semalam, kerana disyaki memperdaya seorang mangsa dalam urusan pembinaan rumah sehingga mengakibatkan kerugian sebanyak RM43,000.

Suspek berusia 37 tahun itu berjaya ditahan anggota dari Jabatan Siasatan Jenayah Komersial (JSJK), Ibu Pejabat Polis Kontinjen (IPK) Sabah, kira-kira jam 3.30 petang.

Ketua Polis Daerah Beaufort, Deputi Superintendan Yusoff Zaki Mat Yaacob, berkata hasil siasatan awal mendapati suspek didakwa membuat perjanjian dengan mangsa untuk pembinaan rumah berkeluasan 83 meter persegi pada Februari 2017.

Justeru, beliau berkata, suspek didakwa meminta mangsa membuat bayaran pendahuluan sebelum kerja pembinaan dapat dijalankan.

“Mangsa kemudian dikatakan membuat tiga transaksi bayaran deposit kepada syarikat milik suspek membabitkan nilai keseluruhan RM43,000.

“Namun selepas pembayaran itu dilakukan, kerja pembinaan rumah berkenaan didakwa tidak pernah dijalankan hingga kini,” katanya, hari ini.

Yusoff Zaki berkata, mangsa dikatakan cuba menghubungi suspek untuk mendapatkan maklum balas tetapi gagal.

Susulan itu, beliau berkata, mangsa pergi ke pejabat suspek yang beralamat di Asia City, Kota Kinabalu, namun terkejut apabila mendapati pejabat terbabit tidak lagi wujud.

“Mangsa yang mengesyaki dirinya ditipu telah membuat laporan polis dan siasatan terus dijalankan sehingga suspek berjaya ditahan.

“Siasatan lanjut sedang dijalankan mengikut Seksyen 420 Kanun Keseksaan kerana menipu, yang memperuntukkan hukuman penjara maksimum 10 tahun, sebat dan boleh didenda, jika sabit kesalahan,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mayat Kanak-Kanak Dua Tahun Jatuh Laut Ditemui

SANDAKAN: Seorang kanak-kanak berusia dua tahun yang terjatuh dari anjung rumahnya di Kampung Pulau Bai, di sini, semalam, ditemui lemas awal pagi tadi.

Pengarah Zon Maritim Sandakan Kepten Maritim Zainudin Mohd Zuki berkata, sebaik menerima maklumat kira-kira jam 6 petang,  operasi carilamat segera dijalankan bersama beberapa agensi lain.

Katanya, operasi carilamat dipecahkan kepada lima sektor meliputi keluasan 27 batu nautika persegi dengan pembabitan lima aset laut.

“Antara agensi terbabit adalah Agensi Penguatkuasaan Maritim Malaysia (Maritim Malaysia), Polis Diraja Malaysia (PDRM), Tentera Laut Diraja Malaysia (TLDM), Jabatan Bomba dan Penyelamat Malaysia (JBPM) serta Angkatan Pertahanan Awam Malaysia (APM).

“Mayat mangsa ditemui terapung kira-kira jam 6.30 pagi tadi dan terus dihantar ke rumah keluarga mangsa untuk pengesahan,”katanya dalam kenyataan media yang dikeluarkan, hari ini.

Zainuddin berkata, mayat mangsa kemudian dibawa ke Jeti Pejabat Pos Sandakan bersama bapa mangsa dan diserahkan kepada pihak polis untuk tindakan lanjut.

Sementara itu, Pengarah Maritim Negeri Sabah dan Wilayah Persekutuan Labuan, Laksamana Pertama (M) Datuk Mohd Rosli Abdullah mewakili pihak Maritim Malaysia merakamkan setinggi penghargaan dan terima kasih kepada semua jabatan dan agensi terbabit.

Katanya, tidak lupa juga kepada semua komuniti nelayan yang terlibat sepanjang operasi CARILAMAT dijalankan sehingga ditamatkan pada jam 8.00 pagi tadi. – AsiaTimes


Selepas 2 Dekad Menunggu Saya Sedia Tunggu Sedikit Lagi – Anwar

Kuala Lumpur: Datuk Seri Anwar Ibrahim berkata beliau sedia menunggu enam bulan lagi sebelum mengambil alih sebagai Perdana Menteri daripada Tun Dr Mahathir Mohamad dan yakin beroleh sokongan mencukupi di Parlimen bagi tujuan itu.

Dr Mahathir mengetuai gabungan Pakatan Harapan (PH) dan menang besar pada pilihan raya umum Mei 2018, menerusi kerjasama dengan beberapa musuh tradisi, termasuk Anwar, bagi menjatuhkan Datuk Seri Najib Razak yang kini berdepan tuduhan rasuah berkaitan dana 1Malaysia Development Berhad (1MDB).

Dr Mahathir sebelum ini berjanji untuk menyerahkan portfolio Perdana Menteri kepada Anwar dalam tempoh dua tahun selepas pilihan raya, namun mengubah pendirian untuk kekal sebagai Perdana Menteri, sekurang-kurangnya hingga November ini, bagi menganjurkan sidang kemuncak Kerjasama Ekonomi Asia Pasifik (APEC).

Pemimpin berusia 94 tahun itu turut berkata, Anwar perlu memperoleh majoriti dua pertiga di Parlimen untuk membolehkan beliau dilantik sebagai Perdana Menteri.

“Sudah menunggu selama 20 tahun, lanjutan enam bulan lagi bukan satu masalah.

“Jika ada permintaan untuk kembali ke Parlimen, sudah pasti ia boleh dilakukan, namun PH memiliki kuasa majoriti ketika ini. Walaupun bukan anggota PH, sebahagiannya akan menyokong Perdana Menteri.

“Saya juga diberi jaminan itu. Mereka menyokong Dr Mahathir sebagai Perdana Menteri, dan akan meneruskan sokongan itu apabila saya dilantik,” katanya dalam wawancara dengan Reuters hari ini.

Beliau turut menyuarakan keyakinan akan menerima sokongan semua rakan sekutu gabungan PH, sama seperti yang diberi kepada Dr Mahathir.

Anwar sebelum ini berkhidmat sebagai Timbalan Perdana Menteri dan Menteri Kewangan dalam tempoh 22 tahun Dr Mahathir menyandang portfolio Perdana Menteri keempat, namun dipecat selepas terbabit dalam pertelingkahan susulan Krisis Kewangan Asia.

Menurut Anwar, beliau sedia melupakan kisah silam yang penuh kepahitan dan sanggup memberi ruang kepada Dr Mahathir untuk meneruskan sumbangan memajukan negara, selepas dilantik sebagai Perdana Menteri.

“Kehadiran beliau akan membantu meningkatkan keyakinan ramai dan menyumbang kepada kestabilan serta keamanan negara.

“Tidak akan wujud sebarang perbezaan ketara dalam dasar politik. Akan wujud penekanan berbeza, namun atas kapasiti peribadi, saya mengalu-alukan kehadiran dan sumbangan beliau,” katanya.

Anwar juga memberitahu, akan berusaha memulihkan hubungan antara India dan Malaysia yang sedikit keruh selepas kritikan Dr Mahathir berhubung dua dasar baharu dilaksanakan New Delhi, yang menjejaskan dagangan minyak sawit antara kedua-dua negara. – Reuters


2 Anggota Keselamatan Bawa Wang Disyaki Untuk Beli Undi Diberkas

KOTA KINABALU: Dua anggota keselamatan diberkas di Lahad Datu semalam selepas dipercayai membawa sejumlah wang, disyaki untuk membeli undi bagi sebuah parti politik.

Sumber memaklumkan mereka ditahan selepas pihak berkuasa menerima maklumat berhubung “tindakannya yang menjadi wakil kepada parti politik itu”.

“Wang itu dipercayai akan diberikan kepada anggota agar mengundi parti berkenaan hari ini,” katanya.

Pengarah SPRM Sabah, S Karunanithy, ketika dihubungi mengesahkan penahanan itu namun enggan mengulas lanjut.

Pengundian awal bagi 16,877 polis dan tentera serta pasangan masing-masing bermula 8 pagi tadi.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


22 Maut Jalan Kaki

NEW DELHI: Sekurang-kurangnya 22 orang di India meninggal dunia ketika berjalan kaki beratus-ratus kilometer (km) untuk pulang ke kampung halaman.

Ia selepas pelaksanaan perintah berkurung sehingga 14 April ini di negara itu menyaksikan semua pengangkutan awamnya digantung operasinya.

The Times of India melaporkan seorang daripadanya adalah Ranveer Singh, 39, pekerja migran yang meninggal dunia selepas berjalan kaki lebih 200 km.

Lelaki itu yang bekerja sebagai penghantar makanan di ibu negara India itu dikatakan berjalan kaki untuk ke kampungnya di Madhya Pradesh yang terletak 300 km dari sini.

Ranveer yang berjalan kaki bersama dua lagi rakannya dikatakan mengadu sakit dada selepas tiba di Agra sebelum tiba-tiba rebah di lebuh raya.

“Pemilik kedai berdekatan melihat kejadian dan cuba membantu lelaki itu. Dia memberi Ranveer biskut dan air teh,” kata polis tempatan, Arvind Kumar kepada The Times of India.

Polis terbabit memberitahu lelaki itu sempat menghubungi abang iparnya tetapi lelaki itu meninggal dunia jam 6.30 petang.

Bedah siasat menunjukkan lelaki itu meninggal dunia disebabkan serangan jantung yang mungkin disebabkan keletihan melampau.

Ranveer antara ribuan pekerja migran yang berjalan kaki selama berhari-hari pulang ke kampung halaman susulan pelaksanaan perintah berkurung itu.

Sementara itu, empat pekerja migran disuruh polis berpatah balik di bandar Bhillad di sempadan Maharashtra-Gujarat, meninggal dunia selepas dirempuh sebuah trak ketika pulang ke Vasai.- Agensi


RON97 Turun 3 Sen, RON95 Dan Diesel Kekal

KUALA LUMPUR: Harga runcit petrol RON97 turun 3 sen pada harga RM2.38 seliter, manakala, RON95 dan diesel kekal masing-masing pada paras RM2.08 seliter dan RM2.18 seliter berkuat kuasa tengah malam ini.

Menteri Kewangan Lim Guan Eng berkata, harga bahan api berkenaan ditetapkan bagi tempoh 22 hingga 28 Jun ini berdasarkan penetapan harga runcit produk petroleum secara mingguan menggunakan formula Mekanisme Harga Automatik (APM).

Beliau berkata, penurunan ini adalah berikutan harga produk petroleum yang diproses (refined product) di pasaran dunia yang menunjukkan trend penurunan susulan penurunan purata harga minyak mentah Brent berbanding minggu sebelumnya.

“Pada masa yang sama, perkembangan semasa berikutan ketegangan di rantau Teluk seperti yang berlaku

semalam juga berkemungkinan memberi kesan kepada kenaikan harga minyak dunia,” katanya dalam kenyataan, hari ini.

“Berdasarkan pengiraan di bawah formula APM, harga runcit produk petrol RON95 dan diesel bagi tempoh sama masing-masing sepatutnya RM2.08 seliter dan RM2.19 seliter.

“Namun, harga runcit produk petrol RON95 dan diesel bagi tempoh berkenaan adalah dikekalkan pada paras RM2.08 seliter dan RM2.18 seliter selaras dengan keputusan kerajaan untuk menstabilkan harga runcit bagi produk petroleum dan mengurangkan kos sara hidup rakyat,” katanya. – Harian Metro


1,472 Kes Baharu COVID-19, 3 Kematian Dilaporkan Hari Ini

KUALA LUMPUR: Kementerian Kesihatan Malaysia (KKM) memaklumkan bahawa terdapat 1,472 kes baharu covid-19 dan 3 lagi kematian yang dilaporkan pada hari ini.

Menerusi kenyataan akhbar Ketua Pengarah Kesihatan yang dikeluarkan KKM, 1472 kes baharu yang dilaporkan pada hari ini menjadikan jumlah kumulatif kes Covid-19 yang dilaporkan meningkat kepada 67,169 kes secara keseluruhan.

Daripada jumlah kes baharu berkenaan, terdapat lima (5) kes import yang mendapat jangkitan dari luar negara manakala 1,467 kes pula adalah merupakan penularan COVID-19 dalam negara.

Jumlah kes aktif dengan kebolehjangkitan COVID-19 pula adalah sebanyak 10,495 kes.

Status Terkini COVID19, 1 Dis 2020Kes sembuh=1,552Jumlah kes sembuh=56,311 kesKes baharu positif=1,472 kes(kes import=5 kes tempatan=1,467)Jumlah positif=67,169 kesKes kematian=3Jumlah kes kematian=363 kesKes dirawat di ICU=120 kesBantuan Alat Pernafasan=44 kes pic.twitter.com/S4ZItRp90q

Walaupun begitu, KKM menegaskan bahawa secara keseluruhan dalam tempoh seminggu yang lepas, negeri-negeri di seluruh Malaysia telah menunjukkan jumlah pelaporan kes harian yang lebih stabil.

Menurut KKM, kes-kes yang dilaporkan kebelakangan ini hanyalah berpunca daripada tapak binaan dan kilang. Angka yang tinggi ini adalah susulan perluasan pengesanan kes secara aktif dan pengesanan kontak rapat yang dijalankan di lapangan.

KKM melaporkan bahawa Kluster Teratai sahaja pada hari ini telah melaporkan sebanyak 778 kes (52.9 peratus) daripada keseluruhan jumlah kes harian untuk negara dan menyumbang kepada 87.3 peratus daripada kes harian yang dilaporkan di negeri Selangor (891 kes).

Sejak diumumkan pada 7 November 2020, sejumlah 6,603 individu telah disaring bagi Kluster Teratai. Daripada jumlah ini, sebanyak 5,056 kes telah dikesan positif COVID-19 yang melibatkan 331 (6.5 peratus) warganegara dan 4,725 (93.5 peratus) kes adalah bukan warganegara.

Dalam pada itu, Kementerian Kesihatan Malaysia (KKM) turut memaklumkan bahawa pada hari ini bilangan kes sembuh COVID-19 adalah sebanyak 1,552 kes.

Daripada jumlah bilangan itu, jumlah kumulatif kes sembuh sepenuhnya daripada COVID-19 meningkat kepada 56,311 kes(83.8 peratus daripada jumlah keseluruhan kes).

Sementara itu, KKM memaklumkan bahawa sehingga kini terdapat 120 kes positif COVID-19 yang sedang dirawat di Unit Rawatan Rapi (ICU), di mana44 kesmemerlukan bantuan pernafasan.

Selain daripada itu juga, KKM juga turut mengesan dua kluster baharu pada hari ini iaitu Kluster View Kolombong dan Kluster Talang-Talang.

Kluster ini melibatkan  daerah Kota Kinabalu dan Tuaran di Sabah. Kes indeks (iaitu kes ke-65698) telah dilaporkan positif COVID-19 pada 1 Disember 2020 hasil saringan individu bergejala. Sehingga 1 Disember 2020, sejumlah 76 individu telah disaring, di mana 40 kes telah dikesan positif COVID-19 dalam kluster ini.

Kluster ini melibatkan daerah Kota Kinabalu di Sabah. Kes indeks (iaitu kes ke-55008) telah dilaporkan positif COVID-19 pada 23 November 2020 hasil saringan individu bergejala. Sehingga 1 Disember 2020, sejumlah 67 individu telah disaring, di mana 18 kes telah dikesan positif COVID-19 dalam kluster ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kereta Bau Busuk, Rupanya Ada Mayat…

TUARAN : Kehilangan seorang warga emas sejak Sabtu lalu terjawab apabila dia ditemui meninggal dunia di dalam sebuah kereta di Kampung Lakang, di sini, pada Ahad.

Mayat lelaki berusia 62 tahun itu ditemui oleh pemilik kenderaan terbabit selepas terhidu bau busuk pada jam 6.42 petang sebelum membuat laporan polis.

Ketua Polis Daerah Tuaran Deputi Superintendan Mohd Hamizi Halim berkata, selepas menerima makluman berhubung penemuan mayat itu, sepasukan anggota ke lokasi kejadian.

“Siasatan lanjut mendapati pemanggil adalah pemilik kenderaan yang menemui mayat berkenaan selepas terhidu bau busuk dari arah keretanya.

“Setelah menghampiri kereta dan membukanya, terdapat seorang lelaki lengkap berpakaian terbaring dan dipercayai sudah meninggal dunia,” katanya ketika dihubungi Sinar Harian, pada Isnin.

Menurutnya, semakan lanjut dan pengecaman mendapati mangsa adalah lelaki dilaporkan hilang oleh isterinya sebelum ini.

“Mangsa dilaporkan keluar dari rumahnya di Kampung Tambalugu, kira-kira jam 4 pagi Sabtu dan mangsa yang mempunyai penyakit demensia sering hilang ingatan serta masuk ke dalam kenderaan orang lain.

“Hasil pemeriksaan lanjut juga mendapati tiada unsur jenayah ditemui berhampiran mayat mangsa dan kes diklasifikasikan sebagai mati mengejut,” katanya.

Bagaimanapun, Mohd Hamizi meminta orang awam yang mempunyai maklumat berhubung kejadian itu boleh memaklumkannya kepada pihak polis di talian 088-791933, 088-791966 dan 088-791977.- SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pasangan Jarak Jauh Dilarang Keluar, Masuk Sabah

KOTA KINABALU: Sabah tidak membenarkan pasangan jarak jauh untuk merentas keluar atau masuk ke negeri itu sepanjang fasa kedua Pelan Pemulihan Negara (PPN) yang dilaksanakan bermula semalam.

Larangan itu adalah antara prosedur operasi standard (SOP) pergerakan individu yang ditetapkan kerajaan negeri dalam fasa kedua PPN bagi Sabah sejajar usaha mengawal kemasukan orang awam ke negeri itu.

Jurucakap perkembangan harian COVID-19 Sabah, Datuk Masidi Manjun, berkata berikutan keputusan itu, sebarang permohonan untuk merentas masuk atau keluar dari negeri itu untuk pasangan jarak jauh tidak akan dipertimbangkan.

Beliau berkata demikian dalam kenyataan media mengenai SOP fasa kedua PPN bagi Sabah, malam tadi.

Masidi berkata, hanya pasangan jarak jauh dalam negeri yang bekerja di daerah berasingan sahaja boleh merentas daerah dengan syarat mendapat kebenaran polis.

SOP itu berbeza dengan negeri lain yang mana pasangan jarak jauh dibenarkan merentas negeri dan daerah dalam fasa kedua PPN seperti dimaklumkan Timbalan Perdana Menteri, Datuk Seri Ismail Sabri Yaakob, sebelum ini.

Sementara itu, Masidi yang juga Menteri Kerajaan Tempatan dan Perumahan negeri, berkata kerajaan negeri turut mengekalkan larangan keluar masuk orang awam di antara Sabah dan Wilayah Persekutuan Labuan sepanjang fasa kedua PPN bagi negeri ini.

Bagaimanapun, katanya pergerakan untuk perkhidmatan dan barangan perlu, selain keselamatan dan kesihatan yang mendapat kebenaran khas serta pengangkutan feri berkaitan perkhidmatan dan barangan perlu masih dibenarkan.

Bagi pergerakan individu dari Sabah ke Sarawak pula, katanya kerajaan negeri memutuskan individu yang merentas ke negeri itu tidak perlu menjalani ujian RT-PCR sebelum berlepas, namun pemohon tertakluk kepada syarat kemasukan ditetapkan kerajaan Sarawak.

“Individu dari Sabah ke Semenanjung juga tidak perlu menjalani ujian RT-PCR sebelum berlepas dari Sabah berdasarkan ketetapan Kementerian Kesihatan,” katanya.

Sebaliknya, beliau berkata bagi pergerakan individu yang mahu merentas negeri ke Sabah, kerajaan negeri mewajibkan setiap individu mendapat kebenaran polis untuk merentas negeri, selain negatif ujian saringan COVID-19 (RT-PCR) dalam tempoh lima hari sebelum perjalanan.

Katanya, semua individu juga wajib menjalani kuarantin selama 14 hari setibanya di Sabah, manakala pusat kuarantin ditetapkan Pejabat Hal Ehwal Dalam Negeri dan Penyelidikan, Jabatan Ketua Menteri Sabah.

“Pengecualian kuarantin adalah bukan salah satu pilihan. Pengecualian kuarantin dipertimbangkan berdasarkan penilaian risiko oleh Jabatan Kesihatan Negeri Sabah,” katanya.

Dalam pada itu, Masidi berkata kerajaan negeri juga masih mengekalkan larangan merentas daerah yang dikuatkuasakan di seluruh negeri sebelum ini menerusi pelaksanaan sekatan jalan raya di setiap laluan keluar masuk daerah.

Beliau turut menekankan, larangan keluar dari tempat kediaman atau tempat tinggal juga masih dikuatkuasakan sepanjang fasa kedua PPN bagi Sabah kecuali dua wakil isi rumah keluar mendapatkan bekalan makanan, ubat atau keperluan asas.

Katanya, bagi tujuan mendapatkan perkhidmatan jagaan kesihatan atau perubatan, maksimum tiga orang termasuk pesakit dibenarkan keluar.

“Kanak-kanak di bawah 12 tahun tidak dibenarkan berada di premis perniagaan atau tempat kemudahan awam kecuali keluar untuk tujuan perubatan, pendidikan, kecemasan dan senaman, manakala individu berumur lebih 70 tahun adalah tidak digalakkan,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


11 Ditahan Terbabit Penyalahgunaan Dadah

TUARAN: Polis Tuaran menahan 11 individu kerana disyaki terbabit penyalahgunaan dadah dalam Op Tapis dan Op Sarang yang dijalankan sekitar daerah ini dari 19 Ogos hingga semalam.

Ketua Polis Daerah Tuaran, Deputi Superintendan Mohd Hamizi Halim berkata sepanjang tempoh itu, sebanyak 14 serbuan dilakukan di kawasan Taman Perumahan Telipok Ria, Taman Sri Rugading dan Kampung Mengkabong.

“Bagi tempoh itu, seramai 11 individu ditahan kerana disyaki terbabit dalam penyalahgunaan dadah.

“Daripada jumlah itu juga, dua ditahan kerana memiliki dadah manakala sembilan atas kesalahan positif dadah,” katanya dalam kenyataan media, hari ini.

Mohd Hamizi berkata sepuluh daripada jumlah yang ditahan adalah warga tempatan manakala seorang warga asing berusia 20 hingga 40 tahun.

“Kes disiasat mengikut Seksyen 12(2) Akta Dadah Berbahaya 1952 dan Seksyen 15(1)(a) akta sama.

“Jumlah keseluruhan rampasan dadah jenis syabu sebanyak 0.98 bernilai RM148 mengikut harga dadah semasa. – SabahNewsToday


APMM Tawau tahan empat lelaki Indonesia cuba menyusup keluar

TAWAU, 24 April – Agensi Penguatkuasaan Maritim Malaysia (APMM) Tawau menahan empat lelaki termasuk seorang juragan di muara Sungai Merotai dekat sini, selepas disyaki cuba menyusup keluar secara haram ke Indonesia, semalam.

Timbalan Pengarah Operasi Zon Maritim Tawau, Komander Mohd Yusri Hussin berkata kesemua mereka merupakan warga Indonesia berumur antara 22 hingga 28 tahun itu ditahan selepas bot peronda APMM yang menjalankan tugasan Op Pluto Timur di kawasan tanggungjawab terserempak dengan bot berkenaan pada 8.30 pagi.

“Pemeriksaan awal mendapati juragan memiliki dokumen pengenalan diri yang sah, manakala dua penumpang memiliki i-Kad yang tamat tempoh dan seorang penumpang lagi tidak mempunyai sebarang dokumen diri,” katanya dalam satu kenyataan di sini, hari ini.

Mohd Yusri berkata juragan itu ditahan ekoran gagal mengemukakan sebarang dokumen pendaftaran yang sah ke atas bot rekreasi yang dipandu manakala kesemua penumpang gagal mengemukakan sebarang pengenalan diri sah dan memasuki perairan Malaysia.

Katanya, kesemua tahanan dibawa ke Jeti Zon Maritim Tawau dan diserahkan kepada pegawai penyiasat untuk siasatan lanjut mengikut Enakmen Pelabuhan dan Dermaga Sabah 2002 serta Akta Imigresen 1959/63.


Pelancong Australia kurang ajar!

SYDNEY: Sekumpulan lelaki Australia dikecam, termasuk oleh penduduk negara mereka kerana melakukan perbuatan kurang ajar yang amat biadap apabila berbogel, mengeluarkan kata-kata kesat serta kencing kecil di jalan raya di Bali, Indonesia.

Menurut laporan new.com.au yang memetik 7News, perbuatan keji mereka dirakam pemandu pelancong kumpulan lelaki terbabit dan dimuat naik ke Snapchat Sabtu lalu.

Rakaman video itu menunjukkan lima lelaki yang kelihatan mabuk itu kencing di khalayak ramai serta merosakkan harta benda.

Seorang daripada lelaki mengeluarkan kata-kata kesat memaki penduduk tempatan.

Pada satu ketika dalam rakaman itu, beberapa daripada lelaki terbabit berbogel sepenuhnya dan berlari di sepanjang jalan.

“Lakukan dengan berbogel. Kamu perlu melakukannya dengan berbogel atau tidak kelakar,” seorang daripada mereka kedengaran menjerit.

Rakaman video itu kini dikongsi dalam kalangan kumpulan pemandu pelancong Bali di Facebook yang menjadi tumpuan pelancong.

“Binatang bodoh. Burukkan nama Australia, jijik,” kata satu komen.

“Halau mereka pulang. Amat keji,” kata komen lain.

“Siarkan nama biar mereka malu. Bodoh. Mereka tidak wajar dibenarkan keluar Australia lagi,” kata satu lagi komen.

Ada pelancong di Bali berpendapat kumpulan lelaki itu perlu memohon maaf terhadap perbuatan yang memalukan penduduk Australia itu.

Ross Taylor dari Institut Indonesia di Australia Barat, memberitahu 7News: “Ia adalah penghinaan kepada penduduk Australia.” – Agensi


Ketua Menteri Serikan Majlis Rumah Terbuka Tahun Baru Cina Warisan Putatan

KOTA KINABALU: Ketua Menteri, Datuk Seri Mohd Shafie Apdal telah menghadiri Majlis Rumah Terbuka Tahun Baru Cina Warisan Bahagian P.173 Putatan di Pekan Tanjung Aru pada Sabtu.

Shafie yang juga Presiden Warisan turut menyampaikan sumbangan kepada 10 buah gereja dan tokong dalam kawasan parlimen Putatan.

Beliau bersama tetamu lain turut mengaul “Yee Sang” di majlis itu.

Turut hadir ialah Timbalan Ketua Menteri, Datuk Dr Jaujan Sambakong, Menteri Pertanian dan Industri Makanan Negeri Sabah, Datuk Wong Hong Jun @ Junz Wong yang juga Ahli Dewan Undangan Negeri (ADUN) N.17 Tanjung Aru, Menteri Pelajaran & Inovasi Sabah, Datuk Dr. Yusof Yakub, Pembantu Menteri Kerajaan Tempatan dan Perumahan Negeri, George Hiew, Pembantu Menteri Undang-undang dan Hal Ehwal Anak Negeri, Jannie Lasimbang dan Ahli Majlis Tertinggi (AMT) Warisan, Datuk Awang Ahmad Sah Datuk Haji Awang Shari.

Rumah Terbuka CNY itu dianjurkan oleh Biro Hal Ehwal Masyarakat Cina, Parti Warisan Bahagian P.173 Putatan yang diketuai oleh Judy Hiew.

Sementara kira-kira 80 orang warga emas dan kanak-kanak yang hadir turut menerima “Angpow” daripada Awang Ahmad Sah yang juga Ketua Warisan Bahagian Putatan.

Ribuan orang ramai yang hadir telah dihiburkan dengan persembahan tarian singa, nyanyian dan persembahan hiburan, selain jamuan makan tengah hari.

Judy Hiew yang juga Timbalan Penyelaras (N.17 Tanjung Aru) Parti Warisan Bahagian P.173 Putatan berkata, ini merupakan kali pertama Biro Hal Ehwal Cina mengadakan Majlis Rumah Terbuka CNY di Pekan Tanjung


PM Beri Jaminan Semua Janji Di Sabah Akan Digerakkan Segera

Akhirnya rakyat Sabah sudah memilih untuk menukar kerajaan apabila parti Gabungan Rakyat Sabah (GRS) telah berjaya mendapatkan jumlah kerusi yang cukup untuk memegang Sabah.

Dalam pada itu, Perdana Menteri Tan Sri Muhyiddin Yassin yang turut bersama-sama membantu kempen GRS mengucapkan tahniah dan memberi jaminan GRS akan mendapat sokongan padu daripada Kerajaan Persekutuan.

Tidak cukup dengan itu, semua aku janji yang dibentangkan sepanjang kempen juga akan ditunaikan dengan segera.

Saya ingin mengambil kesempatan mengucapkan setinggi tahniah kepada semua calon terpilih menjadi wakil rakyat bagi Dewan Undangan Negeri (DUN) di Sabah dan diharap mereka akan mengambil ini sebagai suatu tanggungjawab dan amanah yang harus dipikul sebaiknya.Inilah masa anda memulakan tugas sebagai wakil dipilih dengan secara berintegriti, amanah dan berdedikasi serta melaksanakan semua yang kita janjikan dalam aku janji yang kita janjikan,” katanya berhubung kemenangan GRS pada PRN Sabah yang disiarkan secara langsung malam ini. – Katanya.

Jadi, macam mana rakyat Sabah? Anda sudah memilih dan sekarang kita hanya perlu lihat hasilnya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiga cedera kereta kompak bertembung pacuan empat roda di Jalan Kimanis-Keningau

KENINGAU: Tiga individu mengalami kecederaan parah selepas kereta jenis kompak yang dinaiki bertembung dengan kereta pacuan empat roda di Jalan Kimanis-Keningau, berhampiran Kampung Bariawa di sini.

Ketua Operasi Pegawai Bomba Kanan II (PBKII) Tonny Sipin berkata pihaknya menerima panggilan kecemasan berkenaan kejadian pada jam 8.25 pagi Selasa sebelum menggegaskan lima anggota dari Balai

Bomba dan Penyelamat (BBP) Keningau ke lokasi sejauh 12 kilometer.

“Kejadian menyebabkan tiga daripada individu yang menaiki kenderaan jenis kompak mengalami kecederaan parah manakala seorang penumpang hanya mengalami kecederaan ringan.

“Kesemua mangsa berjaya dikeluarkan sebelum diberikan rawatan awal dan dihantar ke Hospital Keningau untuk mendapatkan rawatan selanjutnya,” katanya.

Menurutnya pemandu kereta pacuan empat roda tidak mengalami sebarang kecederaan dan operasi ditamatkan jam 9.42 pagi.

Sementara dalam kejadian berasingan, sebuah rumah seluas 16×20 kaki persegi musnah terbakar di Kampung Pinapak Pitas kira-kira jam 7.15 pagi.

Operasi pemadaman di lokasi sejauh 55 kilometer dari jarak balai itu dijayakan seramai lima anggota BBP Kota Marudu yang diketuai PBKII Gabuh Maradan.

Tiada sebarang kecederaan dilaporkan dalam kes itu dan punca kejadian masih dalam siasatan. – Utusan Borneo


Saksi Kemalangan Maut Di Kinabatangan Diminta Tampil Bantu Siasatan – Polis

KINABATANGAN: Polis meminta pengguna jalan raya yang menyaksikan insiden kemalangan maut di Kilometer 122 Jalan Sandakan-Lahad Datu, berhampiran Kampung Paris 2, Jumaat lalu, tampil membantu siasatan.

Ketua Polis Daerah Kinabatangan, Superintendan Dzulbaharin Ismail, berkata nahas jam 1.10 tengah hari yang mengorbankan empat individu itu membabitkan sebuah kenderaan pacuan empat roda jenis Toyota Hilux dengan lori.

Beliau berkata, saksi kejadian amat diperlukan untuk membantu siasatan lanjut berhubung kemalangan itu.

“Kita meminta saksi bebas yang berada di tempat kejadian supaya tampil ke Ibu Pejabat Polis Daerah (IPD) Kinabatangan untuk membantu siasatan.

“Selain itu, mereka boleh menyalurkan maklumat dengan menghubungi Pegawai Penyiasat, Inspektor Edwin melalui talian 016-8563017 atau 089-561890 sambungan 13,” katanya dalam satu kenyataan media, hari ini.

Dzulbaharin berkata, kes disiasat mengikut Seksyen 41 (1) Akta Pengangkutan Jalan 1987.

Dalam kemalangan itu, pemandu dan tiga penumpang kenderaan pacuan empat roda terbabit maut di lokasi kejadian.


(VIDEO) ‘Menyesal Aku Bina Rumah Di Tanah Mertua’

Tular di laman TikTok seorang wanita meluahkan rasa kesalnya membina rumah di tanah milik mertuanya. Video itu menjelaskan, suami kepada wanita berkenaan mendapat harta warisan yang berupakan tanah dari orang tuanya.

Pasangan itu kemudian mula mengumpul wang untuk membina sebuah rumah di atas tanah tersebut. Semua perancangan mereka berjalan dengan lancar dan akhirnya mereka berjaya membangunkan sebuah rumah yang besar di tanah itu.

Namun sejak kebelakangan ini, wanita itu sering bertengkar dengan mertuanya sehingga mengungkit semula tanah warisan yang diberikan kepada si suami.

Selang beberapa bulan kemudian, pasangan itu nekad menjual rumah tersebut membuatkan mertuanya menyesal dan sedih kerana rumah sudah dibangunkan di atas tanah itu.

Mertua tidak membenarkan mereka menjual rumah itu, biarpun tahu rumah itu dibina dengan hasil titik peluh oleh anak dan menantunya. Mertua tetap melarang mereka menjual rumah itu dan akhirnya mereka akur sahaja.

jangan sampai terjadi lagi buat kita para wanita ..lbih baik kecil hasil bersama suami..daripada dapat warisan…

“Cukup, aku yang terlalu bodoh. Percaya bina rumah di atas tanah mertua. Hanya kerana satu kesalahan, seribu kebaikan terus dilupakan.

“Segala titik peluh keringat dikerahkan untuk membina rumah ini. Bila hendak dijual, semua menghalang. Mungkin ada hikmah di sebalik semua ini. Amiin. Jangan sampai perkara ini berlaku pada kita wahai kaum wanita.” katanya.


COVID-19 Tidak Akan Hilang – WHO

GENEVA: Pertubuhan Kesihatan Sedunia (WHO) mengeluarkan amaran pada Rabu, COVID-19 tidak akan hilang dan penduduk dunia perlu terima hakikat dan belajar hidup dengannya.

Ketika beberapa negara di seluruh dunia mulai secara beransur-ansur melonggarkan sekatan perintah berkurung yang dikuatkuasakan kerajaan masing-masing untuk menghentikan penyebaran pandemik COVID-19, WHO mengatakan ia mungkin tidak akan dihapuskan sepenuhnya.

Virus ini kali pertama muncul di Wuhan, China akhir tahun lalu dan kini sudah menjangkiti lebih daripada 4.2 juta orang di seluruh dunia dan membunuh hampir 300,000 di seluruh dunia.

“Kami mempunyai virus baharu yang menyerang populasi manusia, oleh itu sangat sukar untuk diramalkan bila kita akan mengatasinya,” kata Pengarah Kecemasan WHO, Michael Ryan.

“Virus ini mungkin menjadi virus endemik lain di kalangan penduduk dunia ketika ini dan virus ini mungkin tidak akan pernah hilang.

“Seperti jangkitan HIV tidak hilang – tetapi kita telah mengatasi virus ini,” katanya pada sidang media maya di Geneva. Lebih daripada separuh penduduk dunia terpaksa mengikut perintah berkurung sejak krisis kesihatan ini bermula lebih enam bulan lalu,” kata Ryan.

Justeru, WHO memberi amaran bahawa tidak ada jaminan bagi kebanyakan negara yang mula melonggarkan sekatan perintah berkurung tidak akan mencetuskan gelombang jangkitan kedua.

“Banyak negara ingin keluar (daripada pandemik COVID-19) dengan cara yang berbeza.

“Jadinya, kita mencadangkan supaya setiap negara sentiasa berwaspada dan mengambil langkah berjaga-jaga pada tahan tertinggi,” kata Ketua Pengarah WHO, Tedros Adhanom Ghebreyesus. – AFP


‘Saya Terdengar Isteri Sedang Lakukan Hubungan Seks Dengan Anak Saya’ – Instafamous Curang Dengan Anak Tiri

Kecurangan sememangnya sudah kerap berlaku di dalam hubungan rumah tangga. Tetapi kes curang kali ini agak berbeza kerana ia berlaku di antara isteri dengan anak tirinya sendiri.

Marina Balmasheva, 35, meraih lebih 400,000 followers selepas berkongsi mengenai penurunan berat badannya di Instagram dan kini sedang menjalinkan hubungan dengan anak tirinya, Vladimir.

Wanita berasal dari Krasnodar Krai, Rusia sebelum ini tinggal bersama dengan bekas suaminya, Alexey Shavyrin, selama 10 tahun sebelum bercerai.

Di perkahwinan lalu, Alexey mempunyai dua orang anak iaitu Vladimir dan adiknya Viktor.

Alexey, 45, dalam program bual bicara Rusia ‘On Air’ mendakwa, dia hanya mengetahui kecurangan Marina dengan Vladimir selepas dia terdengar mereka berdua sedang melakukan hubungan seks di rumah.

“Satu malam itu, saya tak dapat tidur dan terdengar mereka sedang melakukan hubungan intim.

Kemudian baru saya sedar Marina telah mengkhianati saya dengan menjalinkan hubungan dengan anak lelaki saya.

“Beberapa minit kemudian, dia masuk ke bilik dan baring di sebelah saya.

Saya langsung tak cakap apa-apa pada malam itu,” katanya.

Bagaimanapun, Marina menegaskan dia hanya mula menjalinkan hubungan dengan Vladimir, 20, selepas dia bercerai dengan Alexey.

Marina turut menafikan dakwaan yang mereka melakukan hubungan seks di rumah seperti yang didakwa Alexey.

Dalam program yang sama, Marina memberitahu dia tidak pernah mencintai Alexey, malah tidak pernah rapat.

Marina sebelum ini mempunyai berat 132 kilogram. Hasil dari usahanya menguruskan badan, Marina berjaya menurunkan berat badan sebanyak 58 kilogram dan segala proses itu dikongsikannya di Instagram lalu viral di media sosial.

Mengenai hubungannya, Marina tidak berasa tua apabila bersama dengan Vladimir.

“Dia buat saya rasa muda dan bahagia. Saya faham mungkin suatu masa nanti dia akan terjumpa perempuan muda dan meninggalkan saya, tetapi saya tidak rasa dia akan buat seperti itu.

“Dia akan menjadi lelaki dewasa yang berani. Saya bahagia dengan Vladimir dan dialah keutamaan saya,” katanya.


Rakyat Sabah Tampil Semangat Patriotik Sambut Hari Kebangsaan

KOTA KINABALU: Upacara perbarisan sempena Sambutan Hari Kebangsaan 2019 Peringat Negeri Sabah hari ini membuktikan semangat patriotik dan cintakan Malaysia oleh rakyat Sabah apabila lebih 10,000 hadir memeriahkan acara itu.

Menteri Pembangunan Infrastruktur, Datuk Peter Anthony berkata, kehadiran masyarakat berbilang kaum daripada pelbagai peringkat usia juga menunjukkan betapa tingginya semangat setiakawan dan perpaduan yang terjalin dalam kalangan rakyat Sabah.

“Terima kasih syukur kepada tuhan Hari Kebangsaan 2019 Peringkat Negeri Sabah telah berjalan dengan lancarnya, kehadiran begitu ramai pada hari ini, bagi pihak pengerusi penganjur saya mahu ucapkan terima kasih kepada semua yang terlibat kepada semua agensi jabatan kerajaan dan juga swasta begitu juga pertubuhan bukan kerajaan (NGO) dan sukarelawan yang pada hari ini mengambil serta dalam perbarisan.

“Sudah tentu harapan kami di peringat negeri Sabah agar kemajuan, semangat setiakawan dan juga perpaduan yang erat dalam kalangan semua bangsa dan kaum akan terjalin dan mengambil pendekatan yang membolehkan agar kita dapat bekerjasama bukan sahaja daripada segi memajukan negeri Sabah tetapi juga memajukan negara Malaysia yang kita cintai ini,” katanya.

Beliau yang juga Pengerusi Penganjur Sambutan Hari Kebangsaan 2019 Peringat Negeri Sabah berkata demikian dalam sidang akhabr selepas upacara tersebut.

Sambutan Hari Kebangsaan 2019 itu disempurnakan Yang Dipertua Sabah, Tun Juhar Mahiruddin bersama isteri, Toh Puan Norlidah RM Jasni.

Ketua Menteri, Datuk Seri Mohd. Shafie Apdal dan isteri, Datin Seri Shuryani Shuaib serta kesemua pemimpin Kabinet negeri dan wakil rakyat kerajaan turut hadir menceriakan majlis.

Acara perbarisan itu bermula apabila Juhar memeriksa perbarisan kawalan kehormat oleh 103 anggota dan tiga pegawai daripada Batalion 7 Rejimen Askar Melayu Diraja (RAMD) Kem Kabota Tawau sambil diiringi paluan pencaragam gabungan Batalion 3, Batalion 7 dan Batalion 22 RAMD.

Sebanyak 172 kontinjen menyertai perbarisan kali ini dalam beberapa kategori yang dipertandingkan iaitu kategori komersial swasta, sekolah menengah, IPTA/IPTS, etnik Sabah, jabatan kerajaan dan pelbagai lagi.

Antara yang mendapat sambutan setiap tahun adalah perbarisan dan perarakan aset-aset keselamatan negara oleh Angkatan Pertahanan Awam, Jabatan Bomba dan Penyelamat Malaysia, Jabatan Pengangkutan Jalan, Polis Diraja Malaysia (PDRM), Tentera Udara Diraja Malaysia (TUDM), Tentera Laut Diraja Malaysia (TLDM) dan Tentera Darat Malaysia.

Sambutan yang bermula pada pukul 7.30 pagi dengan nyanyian lagu-lagu patriotik itu menampilkan kelainan apabila buat pertama kali finalis Unduk Ngadau 2019 menyertai perarakan serta pemain bola sepak Sabah yang membawa Piala Liga Perdana.

Juara Unduk Ngadau 2019, Francisca Ester Nain ketika ditemui Borneo Today berkata, sebagai rakyat Malaysia, hadir ke sambutan Hari Kebangsaan adalah salah satu cara untuk memupuk semangat patriotik.

“Sempena Hari Kebangsaan Ke 62 kami Unduk Ngadau Sabah ingin mengucapkan selamat hari merdeka kepada seluruh rakyat Malaysia. Bagaimana kita mahu tunjukkan semangat patriotik sebagai seorang warganegara adalah salah satu cara dengan mengikuti aktiviti seperti ini iaitu perarakan kemerdekaan,” katanya.

Sementara itu, Unduk Ngadau Tamparuli 2019, Skye Judith Harding berkata, rakyat Malaysia perlu mempunyai rasa bangga kepada negara ini dan bersyukur dengan kemerdekaan yang dicapai.

“Terlebih dahulu kita perlu ada rasa bangga sebab kita sudah mencapai kemerdekaan, terima kasih kepada kita punya nenek moyang dengan itu kita boleh menanam, memupuk semangat patriotik melalui sambutan setiap tahun,” katanya.


Lori ‘makan’ tuan

LELAKI warga emas maut selepas digilis lori yang sedang diparkir di laluan berbukit di tapak pembinaan dewan berhampiran sebuah sekolah menengah di Tenom, hari ini.

Dalam kejadian jam 8.30 pagi, pemandu lori, Sahran Gudang, 63, mati serta merta di lokasi kejadian akibat parah di seluruh badan.

Ketua Polis Daerah Tenom, Deputi Superintendan Hasan Majid berkata, lori tiga tan dipandu mangsa diletakkan di jalan berbukit sekitar kawasan pembinaan itu.

“Siasatan mendapati, lokasi kejadian adalah kawasan tapak pembinaan dewan yang masih bertanah merah dan berlumpur.

“Mangsa dipercayai meletakkan kenderaannya di kawasan bukit dengan kedudukan kepala lori menghala ke bawah,” katanya ketika dihubungi, hari ini.

Katanya, sebelum kejadian, mangsa sudah mematikan enjin dan berada di sebelah kiri lorinya.

“Tiba-tiba lori ini bergerak dan mangsa yang menyedari kejadian itu cuba mengejar untuk memberhentikannya.

“Bagaimanapun, mangsa terjatuh sebelum digilis sehingga menyebabkan badannya tersepit di bawah tayar,” katanya.

Menurut Hasan, mangsa maut akibat parah di dada.

“Mangsa berjaya dikeluarkan dengan bantuan bomba sebelum dihantar ke Hospital Tenom untuk tindakan lanjut.

“Kes disiasat mengikut Seksyen 41(1) Akta Pengangkutan Jalan 1987,” katanya. – Harian Metro


Tawau Bakal Jadi Bandar Pintar – Presiden MPT

Tawau: Tawau bakal mengikut jejak langkah Samarinda, Kalimantan Timur, Indonesia menjadi bandar pintar yang moden seumpamanya di negeri ini.

Presiden Majlis Perbandaran Tawau (MPT) Datuk Ir Amrullah @ Ambrullah Kamal berkata, ia antara tempias pembangunan yang akan dirasai penduduk tempatan ekoran keputusan Indonesia memindahkan ibu negara baharu mereka ke Kalimantan.

“Dalam lawatan ke Samarinda, semalam, saya berpeluang melihat ‘blue print’ pembangunan Samarinda sebagai sebuah bandar pintar.

“Justeru, saya merasakan Tawau juga berpeluang mengadakan kerjasama dengan pemerintah di bandar itu sekali gus menjadi bandar pintar pada masa akan datang,” katanya ketika menyampaikan ucapan perasmian Majlis Perhimpunan Pagi MPT, di sini, hari ini.

Turut hadir hadir dalam majlis berkenaan Timbalan Presiden MPT Koh Kian Leong dan Setiausaha MPT Joseph Pang Pick Lim.

Tambah Amrullah, kedudukan Tawau sebagai daerah paling hampir dengan ibu negara baharu Indonesia perlu dimanfaatkan sebaik mungkin termasuk menerusi perkongsian ekonomi, sosial dan politik.

“Kita mempunyai lebih 200 ekar tanah berhampiran sempadan negara, sudah tentu ia bakal memberi satu dimensi kepesatan pembangunan Tawau yang tidak pernah kita fikirkan sebelum ini.

“Malah kita bersedia berkongsi kepakaran dalam pelbagai bidang termasuk pembinaan jalan raya, sumbangan bahan mentah seperti batu kepada Indonesia sekali gus menyumbang kepada pembentukan ibu negara baharu mereka.

“Dalam masa sama ia turut membeli pulangan ekonomi kepada penduduk Tawau,” katanya.


Polis tahan enam wanita Vietnam tawar khidmat pelacuran

KOTA KINABALU: Polis berjaya menahan enam wanita warga Vietnam selepas dipercayai menawarkan perkhidmatan pelacuran di sebuah hotel sekitar pusat bandaraya malam Rabu.

Ketua Polis Daerah Kota Kinabalu Asisten Komisioner Habibi Majinji berkata kesemua individu ditahan dalam satu serbuan Ops Noda yang diketuai Ketua Jabatan siasatan Jenayah IPD Kota Kinabalu Deputi Superintendan Mohd Hamizi Halim, bermula jam 11.40 hingga 12.40 tengah malam.

“Semasa serbuan bermula jam 11.40 hingga 12.40 tengah malam itu polis berjaya mengesan seorang wanita berumur 29 tahun yang dipercayai penjaga kepada wanita warga Vietnam yang dijadikan pelacur.

“Lima lagi berumur 19 hingga 29 tahun turut ditahan di beberapa bilik berasingan yang terletak di tingkat lima dan enam hotel terbabit yang mana salah seorang daripada mereka bertindak agresif semasa diserbu bagi mengelakkan ditahan pasukan serbuan,” katanya.

Tambahnya polis turut menahan seorang lagi lelaki warga tempatan yang dipercayai melanggan salah seorang wanita warga Vietnam itu di sebuah bilik hotel.

“Beberapa barangan yang dipercayai digunakan untuk menjalankan kegiatan pelacuran termasuk 32 keping kondom, enam tiub minyak pelincir, 10 telefon bimbit pelbagai jenama dan wang tunai RM3,410,” katanya.

Habibi berkata hasil siasatan selanjutnya mendapati wanita Vietnam yang ditahan mengenakan bayaran sebanyak RM268 bagi setiap langganan perkhidmatan seks.

“Suspek turut menggunakan media sosial termasuk aplikasi Wechat dan Whatsapp sebagai medium untuk menawarkan seks,” katanya. – Utusan Borneo


Covid-19: Tawau Catat Satu Kes Baharu Di Sabah Hari Ini

KOTA KINABALU: Sabah mencatat pertambahan satu kes hari ini, menjadikan jumlah keseluruhan kes yang pernah direkodkan kini sebanyak 344 kes.

Statistik terbaharu yang dimuat naik Menteri Kesihatan dan Kesejahteraan Rakyat Sabah, Datuk Frankie Poon Ming Fung dalam Facebook beliau, sebentar tadi, menyaksikan pertambahan kes baharu itu berlaku di Tawau.

Sementara itu, tiada kes pesakit sembuh hari ini dengan jumlah keseluruhan yang telah sembuh dan discaj kekal seramai 305 orang.

Ini bermakna jumlah kes aktif di Sabah, setakat ini, meningkat satu iaitu sebanyak 34 kes.

Dalam pada itu, tiada kematian dicatatkan di Sabah, hari ini, dengan jumlah korban akibat Covid-19 di negeri ini kekal lima kes iaitu tiga kes berlaku di Kota Kinabalu manakala Tawau dan Tambunan masing-masing satu kes.

Sabah juga kini menjadi negeri ketujuh tertinggi mencatatkan Covid-19 di belakang Kuala Lumpur yang mencatat sebanyak 1,990, Selangor (1,843), Negeri Sembilan (793), Johor (671), Sarawak (552) dan Pahang (344).- Berita Sabah

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Polis Tahan Semula Warga Filipina Larikan Diri, 8 Masih Diburu

SANDAKAN, 13 Jun: Polis berjaya menahan seorang lelaki warga Filipina yang melarikan diri dari Pusat Tahanan Sementara (PTS) Sibuga di sini pada awal pagi Rabu lepas, semalam.

Ibu Pejabat Polis Daerah (IPD) Sandakan dalam satu kenyataan di sini hari ini memberitahu lelaki berumur 40 tahun itu ditahan di sebuah pondok tepi jalan di Km 27 Jalan Sandakan-Kota Kinabalu dekat sini kira-kira pukul 2.00 petang.

“Berlaku sedikit pergelutan sewaktu melaksanakan tangkapan itu, sehingga pihak polis terpaksa menggunakan kekerasan minimum untuk menangkapnya,” menurut kenyataan itu.

Polis sedang memburu lapan lagi tahanan yang masih bebas selepas melarikan diri dari PTS itu, dipercayai selepas merosakkan jeriji sebuah tingkap pada pukul 2.20 pagi ketika hujan lebat, dan orang ramai yang mempunyai maklumat diminta menghubungi bilik gerakan IPD Sandakan dengan menelefon 089-212222 .- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Rempuh Dinding & Terjun Keluar Dari Rumah Elak Ditahan

KOTA KINABALU: Seramai 46 individu ditahan polis selepas terbabit dalam penyalahgunaan dadah dalam beberapa siri serbuan sepanjang minggu lalu.

Dalam operasi bermula 22 Ogos lalu itu, polis turut merampas sebanyak 10.07 gram dadah jenis syabu.

Ketua Polis Daerah Kota Kinabalu, Asisten Komisioner Habibi Majinji berkata, operasi dilaksanakan oleh sepasukan anggota Bahagian Siasatan Jenayah Narkotik Ibu Pejabat Polis Daerah (IPD) Kota Kinabalu.

Katanya, sepanjang tempoh kajian sehingga semalam, seramai 46 individu termasuk seorang lelaki yang memiliki syabu ditahan dibawah Akta Dadah Berbahaya 1952.

“Dalam serbuan itu, seorang lelaki berusia 29 tahun yang juga penganggur ditahan di sebuah rumah di Kampung Padas pada Jumaat lalu dan ketika tangkapan dibuat, suspek bertindak agresif sebaik menyedari kehadiran polis.

“Suspek yang bersembunyi dalam sebuah bilik bertindak merempuh dinding kayu bilik dan terjun keluar dari rumah untuk melarikan diri namun berjaya ditangkap.

“Hasil pemeriksaan mendapati suspek positif dadah dan turut ditemui satu paket dadah seberat 5.22 gram di atas katil dan suspek ditahan mengikut Seksyen 39A(1) Akta Dadah Berbahaya 1952,” katanya dalam satu kenyataan media, di sini, hari ini.

Katanya lagi, tangkapan selebihnya membabitkan kesalahan memiliki dadah dibawah Seksyen 12 12(2) dan Seksyen 15(1) (a) akta yang sama.

“Semua individu yang ditahan berusia antara 15 hingga 52 tahun membabitkan 34 warga tempatan dan selebihnya warga asing.

“Jumlah keseluruhan rampasan dadah adalah sebanyak 10.07 gram yang dianggarkan bernilai RM1,007 mengikut harga dadah semasa,” katanya.

Menurut Habibi, usaha membanteras kegiatan pengedaran dan penagihan dadah di sekitar Kota Kinabalu sentiasa diperhebatkan dari semasa ke semasa.

“Bagi mempertingkatkan usaha ini, masyarakat setempat juga diminta memainkan peranan dengan menyalurkan maklumat kepada pihak polis sama ada terus ke talian Hotline IPD Kota Kinabalu di 088-529 220 atau akaun rasmi Facebook Polis Daerah Kota Kinabalu,” katanya.- BorneoToday


Suami bunuh, sumbat mayat isteri dalam tong drum sebelum dibakar

Seorang wanita mati dibunuh dan mayatnya dibakar oleh suaminya sendiri kerana berang mangsa menegur dia pulang lewat malam selepas bermain bola.

Dalam kejadian 8 Mei lalu, suspek, Luong Hoang Vu, 32, sebelum itu pergi bermain bola dengan rakannya sehingga lewat malam.

Isterinya, Hong, 26, menyambut kepulangan Vu dengan memarahinya dan sesekali melemparkan caci maki yang turut menghina mentuanya.

Berang dengan kata-kata mangsa, Vu memukul isterinya, namun pukulan itu dibalas semula.

Apabila Hong pergi ke dapur, Vu memukul belakang leher mangsa dengan objek keras sehingga menyebabkan mangsa meninggal dunia serta-merta di tempat kejadian.

Vu kemudian membawa mayat isterinya ke bilik mandi untuk dibersihkan sebelum dibungkus dengan kain kanvas dan diikat dengan ketat.

9 Mei pagi, Vu pergi membeli 10 liter minyak. Pada waktu tengah hari, Vu memindahkan mayat isterinya ke dalam tong drum yang digunakan untuk memanggang daging.

Vu kembali semula ke rumah untuk mengejutkan dua orang anak perempuannya dan membawa mereka keluar bermain.

Namun terlebih dulu, Vu singgah sebentar di gudang milik keluarganya yang terletak kira-kira 100 meter dari rumah mereka, untuk menuang minyak lalu membakar mayat isterinya.

Vu kemudian membawa anaknya pergi berenang seperti tiada apa yang mencurigakan berlaku.

Kehilangan Hong itu disedari oleh keluarganya pada 10 Mei, selepas Vu bersikap mencurigakan dan berkata dia tidak tahu di mana isterinya berada.

Bertindak di atas laporan itu, polis datang ke rumah pasangan berkenaan untuk membuat pemeriksaan tetapi pintu rumah mereka berkunci.

Setelah disiasat, gudang milik keluarga Vu diserbu dan pihak polis menemui mayat mangsa yang dibakar sudah hampir menjadi abu dalam tong drum.

Susulan penemuan itu, polis daerah telah meminta bantuan polis negeri untuk menahan suspek untuk membantu siasatan.


Muka Budak Melecur Selepas Botol Hand Sanitizer Disambar Api

Seorang kanak-kanak perempuan berusia tiga tahun melecur teruk selepas botol hand sanitizer yang dipegangnya disambar api.

Dalam kejadian yang berlaku baru-baru ini di Telukjambe, Indonesia, mangsa sebelum itu membawa botol tersebut berdekatan dengan tempat membakar sampah di kawasan rumahnya.

Secara tidak langsung, api terus menyambar muka dan badan Ganjar, 3, sehingga melecur.

Mangsa kemudian dikejarkan ke hospital tetapi ditolak dengan alasan darurat virus Covid-19.

“Sedangkan kes Ganjar juga urgent kerana luka terbakarnya sangat serius,” kata sumber.

Bagaimanapun, mangsa dibawa ke Hospital Mandaya Kerawang dan diberikan rawatan segera serta pembedahan kecemasan kerana kecederaannya yang amat parah. Ketika kejadian, bapa mangsa baru dua bulan bekerja di Tangerang sebagai penjaga kolam renang dengan hasil pendapatan yang tidak seberapa.

Bapa mangsa juga tidak dapat pulang kerana terpaksa akur dengan arahan perintah berkurung.

Difahamkan, kos pembedahan mangsa menelan belanja 21 juta rupiah (RM5,770). Angka itu belum termasuk untuk membiayai rawatan lanjut dan perubatan.

Meskipun kes itu merupakan kes terpencil, ibu bapa dinasihatkan sentiasa mengawasi pergerakan anak-anak kecil bagi mengelakkan kejadian seumpama itu berlaku.


Dua lelaki jatuh dari ketinggian 100 kaki menara telekom

KOTA BELUD: Dua orang lelaki pekerja kontraktor pemasangan terjatuh dilaporkan terjatuh dari ketinggian 100 kaki di Menara Telekom Jalan Kuala Abai, Kampung Abai, petang hari ini.

Pegawai Bomba (PB), Balai Bomba dan Penyelamat (BBP) kota Marudu, Masbi Peran berkata ketika kejadian, kedua-dua mangsa tersangkut di ketinggian 10 kaki selepas terjatuh dari menara tersebut.

“Mangsa berjaya diturunkan oleh rakan sekerja sebelum ketibaan bomba di tempat kejadian.

“Kedua-dua mangsa berumur 40 dan 28 tahun mengalami patah di kedua-dua tangan kanan dan kaki kanan selain cedera di bahagian muka.

“Mangsa juga dalam keadaan sedar semasa ketibaan bomba di lokasi kejadian,” katanya dalam satu kenyataan, hari ini.

Ketika tiba di lokasi, pihak bomba bertindak memberikan rawatan awal kepada mangsa dan seterusnya dihantar ke hospital menggunakan ambulans dan jentera Pasukan Perkhidmatan Perawatan Kecemasan (EMRS) untuk mendapatkan rawatan selanjutnya.

Sementara itu, BBP Kota Belud menerima panggilan kecemasan tersebut pada pukul 4.37 petang.

Seterusnya menggegaskan seramai sembilan orang anggota ke lokasi kejadian untuk menjalankan operasi menyelamat.

Ketua Operasi melaporkan operasi ditamatkan pada pukul 5.20 petang. –SabahNewsToday


PKR Tiada Masalah Terima Salleh, Status Keahlian Masih Dalam Proses

PENAMPANG, 28 Okt: PKR tidak ada masalah untuk menerima permohonan keahlian bekas ketua menteri Sabah Datuk Seri Salleh Said Keruak untuk menyertai parti itu, kata Presidennya Datuk Seri Anwar Ibrahim.

Beliau berkata mengikut prosedur, Salleh secara automatik telah menjadi ahli PKR, bagaimanapun, pimpinan parti pusat memutuskan untuk diberikan sedikit masa, bagi membincangkan lebih lanjut berhubung permohonan berkenaan.

Anwar menjelaskan bahawa ia tidak bermaksud PKR menolak permohonan Salleh, namun, pimpinan parti mahu mengambil kira pandangan daripada negeri dan cabang termasuk sentimen ahli PKR di peringkat akar umbi terlebih dahulu, memandangkan Salleh adalah seorang pemimpin terkenal dengan kesetiaannya kepada Barisan Nasional dan UMNO.

“Kita perlu memahami tentang proses keahlian. Sesiapa sahaja rakyat yang memohon (menjadi ahli) secara automatik akan menjadi ahli. Tetapi, jika nama (yang didaftar seorang yang) dikenali, kita merujuk kepada negeri dan cabang untuk memberikan kita pandangan.

“PKR tidak ada masalah untuk menerimanya, tetapi kami perlu mengambil kira sentimen ahli di peringkat akar umbi, dan prosesnya masih berjalan,” katanya kepada pemberita selepas menghadiri Konvensyen PKR Sabah di sini, hari ini.

Turut hadir Pengerusi PKR Sabah Christina Liew.

Anwar berkata Salleh turut dimaklumkan mengenai proses itu yang sedang berjalan dan proses tersebut perlu dihormati, selain PKR juga tidak tergesa-gesa dalam hal berkenaan.

Mengulas lanjut, Anwar berkata, mana-mana individu yang ingin menjadi ahli PKR juga harus menerima dasar parti dan bersedia untuk bekerja bersama parti.

Menurutnya, Salleh turut menunjukkan komitmen itu terhadap perjuangan PKR pada ketika ini, meskipun sebelum ini beliau penyokong kuat bekas perdana menteri Datuk Seri Najib Tun Razak.

“Saya pun komited dalam UMNO satu masa dulu,” katanya.

Terdahulu, Anwar ketika berucap berkata, setiap cabang diminta untuk tidak membatalkan keahlian mana-mana ahli tanpa ada sebab yang kukuh.


Pelajar Sekolah Positif Dadah Antara 29 Individu Ditahan Di Sebuah Pusat Hiburan Di Lahad Datu

LAHAD DATU; 25 DISEMBER 2018 (Selasa) – Lima orang termasuk pelajar sekolah berumur 16 tahun yang didapati positif dadah ditahan dalam satu Operasi Bersepadu di sebuah Pusat Hiburan Hari Natal dekat I-Peak, Lahad Datu, awal pagi tadi.

Ketua Polis Daerah Lahad Datu, ACP Nasri Mansor dalam kenyataan berkata dalam serbuan pukul 1.30 pagi itu, kesemua tiga lelaki dan dua perempuan itu ditahan dibawah Seksyen 15(1)(a) Akta Dadah Berbahaya (ADB) 1952.

Beliau berkata, sementara itu 24 lagi individu turut ditahan dibawah Seksyen 6(1)(c) Akta Imigresen.

Menurut ACP Nasri, Seramai 54 individu berumur 16 hingga 35 tahun yang diperiksa namun hanya 29 ditahan atas kesalahan penyalahgunaan dadah dan dokumen pengenalan diri.

Operasi yang berakhir pukul 4 pagi itu disertai 25 anggota polis termasuk pegawai yang diketuai oleh ACP Nasri.


95 Individu Ditahan Sepanjang Tempoh PKP Di Tawau

TAWAU, 19 April 2020 – Seramai 95 individu, ditahan sepanjang tempoh pelaksanaan Perintah Kawalan Pergerakan (PKP) di daerah Tawau.

Daripada jumlah itu, 7 orang ditahan dalam tempoh PKP fasa pertama dari 18 hingga 31 Mac lalu, 73 lagi PKP fasa kedua dari 1 hingga 14 April dan 15 lagi PKP fasa ketiga dari 15 hingga 17 April.

Pesuruhjaya Polis Sabah, Dato’ Zaini Bin Jass, berkata 95 individu berkenaan sudah didakwa di mahkamah atas pelbagai kesalahan, termasuk ingkar arahan, amaran dan nasihat polis dalam tempoh Perintah Kawalan Pergerakan (PKP) dilaksanakan.

Semua yang ditahan tidak mematuhi arahan pihak polis, selain memberikan alasan tidak munasabah,“Kesemua kes disiasat mengikut Seksyen 22(a) Akta Pencegahan dan Pengawalan Penyakit Berjangkit (APPPB) 1988, Peraturan 7 serta Peraturan 11 Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) 2020.

Dato’ Zaini sekali gus memohon kerjasama orang awam supaya mematuhi arahan PKP bagi membantu pihak berkuasa memutuskan rantaian penularan COVID-19.

“Pada PKP fasa ketiga ini, polis akan mengambil tindakan lebih tegas terhadap individu yang didapati ingkar arahan PKP, beliau mengulas ketika mengadakan lawatan dan pemantauan di IPD Tawau, petang tadi.

Beliau turut melihat sendiri pematuhan masyarakat di daerah ini serta memberi sokongan, motivasi dan semangat kepada semua petugas – petugas barisan hadapan dalam menggalas tugas melaksanakan Perintah Kawalan Pergerakan ( PKP ) Tahap 3 yang telah diamanahkan dengan pelbagai cabaran yang dihadapi.

Mengulas lanjut, kadar pematuhan masyarakat Tawau terhadap PKP juga semakin meningkat dan telah diterima baik keperluan ke atas pematuhan PKP ini dan juga turut diberikan nasihat kepada orang ramai agar terus mematuhi PKP dengan sentiasa berada dirumah dan mengamalkan penjagaan kesihatan diri dan social – distancing.

Hadir sama Ketua Jabatan Pengurusan Kontinjen Sabah, SAC Zabidi bin MD Zain, Ketua Polis Daerah Tawau, ACP Peter Ak Umbuas, Timbalan Ketua Polis Daerah Tawau, Suprintendan Nor Azizulkifli bin Hj. Mansor, ketua-ketua bahagian dan cawangan, pegawai kanan dan anggota IPD Tawau.


Penyewa Di Lapan PPR Sandakan Tidak Perlu Bayar Sewa Selama 3 Bulan

SANDAKAN:  Ekoran Perintah Kawalan Pergerakan (PKP), penyewa di Projek Perumahan Rakyat (PPR) di Sandakan tidak perlu membayar sewa selama tiga bulan bermula Januari ini.

Presiden Majlis Perbandaran Sandakan, Wong Foo Tin berkata pengecualian pembayaran sewa PPR disewa di bawah pengurusan Kementerian Kerajaan Tempatan Dan Perumahan Sabah di Sandakan.

Beliau berkata pengecualian pembayaran berkenaan bermula dari bulan Januari 2021 hingga Mac 2021.

Wong berkata ini adalah selaras dengan arahan yang dikeluarkan oleh Kementerian Kerajaan Tempatan Dan Perumahan Sabah.

Terdapat lapan PPR yang telah disewakan di Sandakan iaitu Mesra, Murni, Batu Sapi, Muhibbah, Sungai Manila, Gum-Gum, Harmoni dan Lintas Sibuga.

Satu lagi, PPR Batu Putih yang baharu siap dan kini dijadikan sebagai Pusat Kuarantin COVID-19.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PTPTN Tangguh Bayaran Balik Pinjaman Selama 3 Bulan

PETALING JAYA: Perbadanan Tabung Pendidikan Tinggi Nasional menangguhkan bayaran balik pinjaman pendidikan yang perlu dibayar secara bulanan selama 3 bulan mulai hari ini sehingga 30 Jun.

Penangguhan akibat penularan Covid-19 itu dijangka membantu seramai hampir 1.5 juta peminjam, melibatkan jumlah kutipan RM375 juta.

“Untuk maklumat dan pertanyaan lanjut, peminjam boleh menghubungi PTPTN melalui talian Careline di 03-2193 3000 yang beroperasi pada Isnin hingga Jumaat 9.00 pagi hingga 5.00 petang.

“Maklumat lanjut juga boleh diperolehi melalui portal rasmi www.ptptn.gov.my,” katanya dalam kenyataan.

Kerajaan mengeluarkan perintah kawalan pergerakan sehingga 31 Mac bagi mengekang penyebaran Covid-19. – FMT


Bung Moktar Arah Kontraktor Baiki Segera Jalan Rosak Di Sabah

TONGOD: Kementerian Kerja Raya Sabah mengarahkan semua kontraktor penyelenggaraan jalan raya di negeri ini supaya membaiki segera kerosakan jalan raya di seluruh negeri.

Menterinya, Datuk Seri Bung Moktar Radin mengeluarkan arahan itu ketika pertemuan dengan kontraktor terbabit beberapa hari lalu.

“Saya sudah memanggil kontraktor yang dipertanggungjawabkan untuk menyelenggara dan memantau jalan raya di negeri ini supaya membaiki segera laluan yang mengalami kerosakan akibat faktor cuaca.

“Pihak kontraktor perlu segera baiki jalan yang berlubang dan mengalami kerosakan akibat banjir atau hujan lebat untuk memastikan keselesaan dan keselamatan pengguna,” katanya pada program bersama rakyat, di sini, semalam.

Beliau yang juga Timbalan Ketua Menteri Sabah berkata demikian sebagai mengulas isu jalan raya rosak dan berlubang yang kerap diadukan pengguna jalan raya di negeri ini.

Bung Moktar berkata, kontraktor penyelenggaraan yang diamanahkan memantau dan menjaga keadaan jalan raya perlu memastikan kemudahan itu dalam keadaan baik dan selamat digunakan sepanjang masa.

Sementara itu, beliau berkata kementeriannya kini dalam proses mengumpul data mengenai semua jalan raya di negeri ini bagi memudahkan penyaluran peruntukan untuk penyelenggaraan dan menaik taraf jalan.

Sehubungan itu, beliau meminta pejabat daerah dan pihak berkuasa tempatan (PBT) untuk menyenaraikan semua jalan raya di kawasan masing-masing dan agensi atau kementerian yang bertanggungjawab terhadap jalan raya terbabit.

Katanya, data itu penting bagi mengenal pasti sama jalan raya terbabit terletak di bawah bidang kuasa Jabatan Kerja Raya (JKR), Kementerian Pembangunan Luar bandar atau PBT.

Beliau berkata, bank data jalan raya itu akan memudahkan kementerian yang berkaitan merancang usaha mendapatkan peruntukan sama ada daripada negeri atau persekutuan.

“Berlaku kekeliruan orang ramai membuat aduan kerosakan jalan raya apabila ia sering diajukan kepada Kementerian Kerja Raya, sedangkan jalan raya terbabit di bawah pengurusan Kementerian Pembangunan Luar Bandar, majlis daerah atau kalau jalan estet oleh pihak pengurusan estet berkenaan.

“Sehubungan itu bank data jalan raya ini perlu bagi memastikan jalan raya dikendalikan oleh pihak mana selain memudahkan pihak kerajaan menyalurkan peruntukan sama ada untuk membaiki kerosakan atau menaik taraf jalan raya terbabit,” katanya.

Bung Moktar menambah, beliau juga sudah membangkitkan perkara itu pada Persidangan Dewan Undangan Negeri (DUN) Sabah baru-baru ini.

Beliau berkata, kementeriannya akan bekerjasama dengan Kementerian Pembangunan Luar Bandar termasuk semua pejabat daerah bagi mewujudkan bank data jalan raya di negeri ini yang membabitkan 73 kawasan DUN.

“Di Sabah ini, ada beberapa kategori jalan raya yang tidak diberi peruntukan iaitu jalan kayu balak, jalan estet, jalan pertanian dan jalan tanah liat. Sebab itu penting bagi kita membuat satu data berhubung status jalan raya,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


2 Bekas ADUN DAP Sabah Dijangka Sertai Warisan Hari Ini

KOTA KINABALU: Dua Ahli Dewan Undangan Negeri (ADUN) DAP Sabah yang mengumumkan keluar parti Januari lalu dipercayai akan menyertai Warisan, hari ini.

Mereka adalah ADUN Sri Tanjong Justin Wong dan ADUN Elopura Calvin Chong, yang meletak jawatan daripada DAP menjadi ADUN Bebas, pada 20 Jan.

DAP Sabah didakwa hilang arah tuju serta perpecahan dalaman DAP negeri menjadi antara sebab tindakan mereka keluar parti.

Sumber daripada Warisan mendakwa, kedua-dua mereka bersedia untuk menyertai parti itu, yang diketuai Shafie Apdal.

Media telah dijemput untuk menghadiri “majlis kemasukan” di ibu pejabat Warisan, di sini, pada 11 pagi esok.

Wong dan Chong bagaimanapun hanya berdiam diri apabila ditanya berhubung perkara itu.

Wong, yang juga ADUN penggal pertama, hanya menjawab “mungkin?” apabila ditanya sama ada benar beliau akan menyertai Warisan.

Sementara itu, Chong berkata beliau belum memutuskan parti mana yang akan disertainya.

“Jika saya menyertai mana-mana parti, saya akan beritahu anda. Setakat ini, tiada siapa yang menghubungi saya,” kata ADUN dua penggal itu kepada FMT.

Sekiranya mereka menyertai Warisan, parti itu akan mempunyai 19 kerusi di DUN, selepas kehilangan lima ADUN kepada parti lain sejak memenangi 23 kerusi dalam pilihan raya negeri Sabah, dua tahun lalu.

Kerusi Bugaya, yang dimenangi Manis Muka Mohd Darah dari Warisan, juga kekal kosong sejak beliau meninggal dunia pada November 2020.

Dalam pada itu, penganalisis politik Tony Paridi Bagang, berkata Warisan akan menjadi destinasi politik yang paling munasabah bagi Wong dan Chong.

“Mereka masih menyertai parti pembangkang dan boleh menggunakan ini sebagai justifikasi bahawa mereka tidak lompat parti. Mereka masih boleh menyatakan mereka pemimpin pembangkang,” katanya kepada FMT.

“Kemasukan mereka juga akan menjadi petanda baik bagi Warisan,” katanya, selaras dengan matlamat parti untuk memastikan kedudukannya sebagai parti yang mempunyai kerusi terbanyak dalam DUN Sabah.

“Warisan sedang berusaha untuk mengukuhkan sokongan mereka. Dalam kes ini, mereka mahu mendapatkan lebih ramai pemimpin Cina, selain menambah bilangan mereka. Mereka juga boleh mengekalkan imej mereka sebagai parti berbilang kaum,” kata Bagang. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Seramai 123 Pelancong China Pulang Naiki Pesawat Sewa Khas Dari KKIA

KOTA KINABALU, 31 Jan: Seramai 123 pelancong China dari Hubei pulang menaiki pesawat sewa khas Xiamen Airlines dari Lapangan Terbang Antarabangsa Kota Kinabalu (KKIA), pukul 6.30 petang tadi.

Mereka menaiki pesawat sewa khas atas inisiatif kerajaan China itu selepas kerajaan membatalkan semua penerbangan dari Wuhan, China susulan jangkitan 2019 novel koronavirus.

Presiden Persatuan Persahabatan Malaysia-China (Ma-Zhong) Sabah Dr Oh Ei Sun berkata beliau dimaklumkan kumpulan pelancong itu berada di Kota Kinabalu sejak 23 Jan lepas.

“Mereka tidak dapat balik ke China selepas pembatalan sementara semua penerbangan dari negara ini ke Wuhan sebelum ini dan semua penerbangan ke China dari KKIA sejak semalam susulan jangkitan virus itu,” katanya kepada Bernama selepas menghantar kumpulan pelancong berkenaan di KKIA.

Beliau berkata pihaknya tidak mempunyai jumlah pelancong China yang masih berada di negeri ini, namun bersedia memberi bantuan yang diperlukan untuk urusan penerbangan balik mereka.

Terdapat 10 penerbangan terus dari Wuhan ke KKIA dalam seminggu iaitu tujuh penerbangan dikendali syarikat penerbangan AirAsia dan tiga penerbangan oleh Malindo Air.


Empat Ditahan Terlibat Kes Rompak Di UUC Telipok

KOTA KINABALU: Ditangkap dan diseret masuk ke dalam kereta sebelum disamun. Itu kejadian cemas dihadapi seorang lelaki berusia 35 tahun dalam kejadian rompak di kawasan kedai di UUC, pekan Telipok, di sini, semalam.

Dalam kejadian kira-kira jam 1 pagi itu, mangsa yang didatangi tiga lelaki tidak dapat melepaskan diri dan hanya menuruti arahan suspek untuk masuk ke dalam sebuah kereta.

Sebaik masuk ke dalam kereta, mangsa melihat dua lagi lelaki yang tidak dikenali turut berada didalam kereta berkenaan.

Timbalan Ketua Polis Daerah Kota Kinabalu, Superintendan George Ab Rakman berkata, mangsa mendakwa di bawa ke Bandar Sierra sebelum ditinggalkan di kawasan berkenaan.

“Mangsa tidak mengalami sebarang kecederaan namun wang tunai dan dokumen penting miliknya dilarikan kelima-lima suspek terbabit.

“Bertindak atas maklumat, polis berjaya menahan empat suspek berusia lingkungan 21 hingga 35 tahun di beberapa lokasi berasingan sekitar pekan Manggatal,” katanya ketika dihubungi, hari ini.

George berkata, usaha mengesan seorang lagi suspek sedang giat dijalankan.

“Semua suspek disiasat mengikut Seksyen 395 Kanun Keseksaan kerana melakukan rompak berkumpulan tanpa senjata.

“Jika sabit kesalahan, boleh dijatuhkan hukuman penjara maksimum 20 tahun dan sebat,” katanya. -SabahNewsToday


Bung Moktar, Zizie bakal didakwa

KUALA LUMPUR: Ahli Parlimen Kinabatangan, Datuk Seri Bung Moktar Radin dan isteri, Datin Seri Zizie Izette A Samad, akan didakwa di Mahkamah Sesyen di sini Jumaat ini atas tuduhan rasuah yang membabitkan FELCRA Bhd.

Difahamkan, pasangan itu, yang masing-masing ditahan di Suruhanjaya Pencegahan Rasuah Malaysia (SPRM) Sabah dan Putrajaya, jam 10.50 pagi dan 11.15 pagi tadi, disiasat berkaitan menerima rasuah kira-kira RM3 juta.

Bung Moktar adalah bekas Pengerusi Bukan Eksekutif FELCRA Berhad.

Beliau yang dilantik memegang jawatan itu pada 2013, meletak jawatan pada 1 Jun 2018 selepas kekalahan Barisan Nasional (BN) pada Pilihan Raya Umum Ke-14.

SPRM dalam satu kenyataan hari ini, memaklumkan pasangan terbabit ditahan selepas hadir memberi keterangan bagi melengkapkan proses siasatan akhir berkenaan kes rasuah membabitkan FELCRA Bhd.

Bagaimanapun, mereka kemudian dibebaskan dengan jaminan SPRM.

Katanya, Ahli Parlimen daripada BN itu dan isteri akan dituduh mengikut Seksyen 17(a) Akta SPRM dan Seksyen 28(1)(c) akta yang sama.

“SPRM sudah mendapat izin daripada Pejabat Peguam Negara bagi menuduh pasangan itu di Mahkamah Sesyen Kuala Lumpur pada 3 Mei (Jumaat),” kata kenyataan itu.

Seksyen 17(a) Akta SPRM 2009 adalah berkaitan menerima suapan untuk melakukan sesuatu berhubung hal ehwal perniagaan atau perniagaan terasnya.

Jika sabit kesalahan, boleh dipenjara tidak lebih 20 tahun dan denda tidak kurang lima kali ganda nilai suapan.

Seksyen 28(1)(c) pula berkaitan bersubahat atau terbabit dalam komplot jenayah dalam melakukan kesalahan mengikut akta itu. Jika didapati bersalah, boleh dikenakan hukuman sama yang diperuntukkan untuk kesalahan berkenaan. – Berita Harian


Covid-19: Kota Belud Kini Antara 11 Daerah Zon Merah

KOTA KINABALU: Bilangan kawasan zon merah di Sabah meningkat kepada 11 daerah susulan pertambahan kes yang dilaporkan di Kota Belud.

Semalam, satu kluster baharu dilaporkan di Sabah, iaitu kluster highway, Kota Belud dengan 15 kes dan tambahan kes positif baharu itu menjadikan daerah itu mencatatkan  69 kes aktif.

Pengarah Kesihatan Negeri Sabah, Datuk Dr Christina Rundi dalam Facebook page PKN Sabah memaklumkan setakat ini, lima daerah di Sabah mencatatkan lebih 200 kes aktif.

Lima daerah yang mencatatkan lebih 200 kes aktif setakat ini adalah Semporna (549), Tawau (347), Sandakan (282), Kota Kinabalu (451) dan Tuaran (215).

Manakala, tiga daerah lagi mencatatkan lebih 100 kes aktif, iaitu Lahad Datu (184), Kunak (118) dan Papar (115).

Manakala, dua daerah lain yang turut berada dalam zon merah adalah Penampang dengan 69 kes aktif dan Putatan dengan 52 kes aktif.

Sehingga semalam, 33 kes kematian dilaporkan di Sabah, dengan tiga kematian terbaru masing-masing satu kematian di Kota Kinabalu, Tawau dan Semporna.

Semalam 277 kes baharu dilaporkan di Sabah dan ia menjadikan keseluruhan kes Covid-19 di negeri ini bertambah kepada 3,841 kes, dengan 2,242 kes aktif. Sementara, kes pulih adalah sebanyak 1,568 kes.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua Polis Pantau Setiap Sekolah Di KK Pastikan Patuh SOP

KOTA KINABALU: Polis menetapkan kehadiran dua pegawai perhubungan sekolah di setiap sekolah sekitar daerah ini bagi memastikan pelajar mematuhi prosedur operasi standard (SOP) yang ditetapkan Kementerian Pendidikan Malaysia (KPM).

Ketua Polis Daerah Kota Kinabalu, Asisten Komisioner Habibi Majinji berkata, sebanyak 19 sekolah menengah dan 34 sekolah rendah telah memulakan pembelajaran seperti biasa hari ini.

“Saya dan rombongan telah bekerjasama dengan sekolah berkenaan termasuk Sekolah Tinggi Kota Kinabalu untuk memastikan pelajar yang hadir mematuhi SOP yang ditetapkan KPM bagi mengekang penularan penyakit Covid-19.

“Kehadiran polis di kawasan sekolah adalah sebagai serampang dua mata iaitu pertama bagi memastikan tiada penglibatan jenayah di kalangan pelajar dan kedua untuk memastikan SOP yang ditetapkan kementerian dipatuhi oleh setiap pelajar,” katanya selepas melawat Sekolah Tinggi Kota Kinabalu, di sini, hari ini.

Tambah Habibi lagi, untuk di kawasan sekolah, pelajar terikat dengan SOP yang dikuatkuasakan oleh guru namun apabila di luar kawasan mungkin ia berada diluar kawalan.

“Jadi saya telah menetapkan dua pegawai perhubungan sekolah untuk membuat rondaan terutama di waktu puncak iaitu ketika pelajar datang ke sekolah awal pagi dan ketika pelajar balik sekolah tengah hari.

“kolaborasi ini bagi memastikan sekiranya berlaku perlanggaran SOP atau perlakukan jenayah dapat dimaklumkan segera untuk diambil tindakan sama ada tindakan disiplin atau undang-undang,” katanya.

Bagaimanapun, Habibi berkata, sepanjang sekolah dibuka sejak 24 Jun lalu bagi pelajar yang terbabit dalam peperiksaan penting didapati tiada perlanggaran SOP berlaku.

“Jika dilihat melalui statistik, boleh dikatakan hampir 100 peratus pelajar mengikut SOP manakala untuk masyarakat Kota Kinabalu 98 peratus mengikut SOP,” katanya.

Terdahulu, Habibi turut memaklumkan, sejak Januari lalu hingga kini, hanya sembilan pelajar sekolah di sekitar Kota Kinabalu terbabit dalam penagihan dadah dan diambil tindakan dibawah Akta Dadah Berbahaya 1952.

Hadir sama dalam majlis itu, Timbalan Ketua Polis Daerah Kota Kinabalu, Superintendan George Abd Rakman dan Pengetua Sekolah Tinggi Kota Kinabalu, Lily Wong Bitt Lee.- BorneoToday


Tak Sempat Azan Zohor, Bilal Maut Kemalangan Jatuh Gaung

KOTA KINABALU: Seorang bilal di Masjid Al-Falah, Kepayan, di sini, disahkan meninggal dunia selepas kenderaan dipandunya terbabas sebelum terjatuh ke dalam gaung setinggi tujuh meter, di perkarangan masjid berkenaan, hari ini.

Dalam kejadian jam 12 tengah hari itu, mangsa berusia 73 tahun terbabit disahkan meninggal dunia ketika mendapatkan rawatan di Hospital Queen Elizabeth I (HQEI).

Timbalan Ketua Polis Kota Kinabalu, Superintendan George Abd Rakman berkata, berdasarkan siasatan awal, mangsa dikatakan dalam perjalanan dari Restoran Maimunah, Kepayan menuju ke Masjid Al-Falah untuk tugas bilal, bagi solat Zohor.

Bagaimanapun katanya, sebaik tiba di lokasi kejadian, mangsa dipercayai hilang kawalan sehingga menyebabkan kenderaannya terus masuk ke kawasan gaung.

“Kenderaan mangsa terbabas jatuh ke dalam gaung sedalam 7 meter dan terbalik sebelum berhenti sepenuhnya.

“Akibat daripada kemalangan itu, mangsa ditemui dalam keadaan tidak sedarkan diri di dalam kenderaan,” katanya ketika dihubungi, hari ini.

George berkata, mangsa kemudiannya dihantar ke Jabatan Kecemasan dan Trauma Hospital QE1 oleh Ambulan EMRS Jabatan Bomba untuk tindakan selanjutnya.

Katanya, pihak Jabatan Kecemasan dan Trauma HQE1 kemudiannya mengesahkan mangsa meninggal dunia di Zon Merah pada jam 2 petang tadi.

“Siasatan lanjut sedang dijalankan dan kes disiasat mengikut Seksyen 41(1) Akta Pengangkutan Jalan (APJ) 1987. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bakal Pengantin Perlu Jalani Ujian Covid-19 Sebelum Nikah

ALOR SETAR: Semua bakal pengantin dari mukim, daerah dan negeri yang diisytiharkan zon merah oleh Majlis Keselamatan Negara (MKN) perlu menjalani saringan ujian Covid-19 sebelum menjalani akad nikah di Kedah, bermula 1 Februari ini.

Pengarah Jabatan Hal Ehwal Agama Islam Negeri Kedah (JHEAIK), Mohd Yusri Md Daud berkata, bakal pengantin perlu mengemukakan keputusan Ujian Rapid Antigen (RTK-Ag) Covid-19 kepada Pegawai Agama Daerah dalam tempoh tiga hari sebelum akad nikah berlangsung.

Katanya, ujian itu boleh dilakukan di mana-mana fasiliti kesihatan yang diiktiraf Kementerian Kesihatan (KKM) termasuk swasta dengan kos ujian atas tanggungan sendiri.

“Bakal pengantin yang berlainan daerah dan negeri pula hendaklah mendapat kebenaran merentas daripada pihak polis, manakala JHEAIK dan Pejabat Agama Islam Daerah (PAID) tidak akan mengeluarkan sebarang surat sokongan untuk tujuan berkenaan (merentas daerah atau negeri),” katanya dalam kenyataan, hari ini.

Mohd Yusri berkata, akad nikah juga hanya akan dilaksanakan di PAID dan hanya boleh dihadiri jurunikah, saksi, pengantin lelaki dan perempuan serta seorang wali dengan pematuhan ketat terhadap prosedur operasi standard (SOP) mencegah Covid-19.

Katanya, jurunikah pula membabitkan tiga Penolong Pendaftar Nikah Cerai Rujuk (PPNCR) yang bertugas mengikut sistem penggiliran ditetapkan.

Mengenai kursus pra perkahwinan, beliau memberitahu kursus secara bersemuka ditangguhkan dalam tempoh Perintah Kawalan Pergerakan (PKP) dan pihaknya juga tidak mengiktiraf sijil kursus pra perkahwinan yang dilaksana secara dalam talian.

“Sebaliknya, proses temuduga akan dilakukan bagi menggantikan kursus pra perkahwinan dan tujuan permohonan kebenaran berkahwin di negeri Kedah.

“Pihak PAID berhak menolak kehadiran pemohon sekiranya langkah keselamatan yang ditetapkan atau apa-apa arahan Pegawai Agama Daerah dari semasa ke semasa gagal dipatuhi sepenuhnya,” katanya. – HMetro


Lelaki Ditemui Mati Tergantung

KOTA KINABALU: Mayat lelaki warga emas ditemui tergantung dengan kesan darah pada bahagian kepala di ruang tamu rumah sewanya di Taman Foh Sang, Luyang, di sini pagi tadi

Mangsa Ng Kok Hom @ Ng Kwok Hong, 78, ditemui oleh pemilik rumah berkenaan yang datang untuk menemui mangsa selepas memaklumkan untuk berpindah pada jam 11 pagi.

Lelaki itu ditemui dalam keadaan tergantung pada palang bahagian atas rumah menggunakan tali dengan memakai seluar pendek.

Susulan kejadian itu, pemilik rumah berkenaan terus menghubungi pihak polis.

Difahamkan mangsa menyewa rumah berkenaan seorang diri sejak 10 tahun lalu.

Ketua Polis Daerah Kota Kinabalu, Asisten Komisioner Habibi Majinji ketika dihubungi mengesahkan mengenai kejadian itu dan siasatan sedang dijalankan.

“Mayat mangsa sudah dihantar ke Hospital Queen Elizabeth I (HQE I) untuk bedah siasat.

“Setakat ini, kes diklasifikasikan sebagai mati mengejut,” katanya. -SabahNewsToday


Peminat Bolasepak Sarawak Ibaratkan Kejayaan Sabah Sebagai ‘Wakil Borneo’

Peminat bolasepak Sarawak malam tadi menghujani laman-laman sosial meluahkan perasaan bangga dan gembira berikutan kejayaan pasukan Sabah FA melayakkan diri ke Liga Super musim hadapan.

Menurut kebanyakan komen yang diutarakan peminat bolasepak Sarawak, mereka berpendapat kejayaan Sabah sebagai ‘wakil pasukan Borneo’ ke Liga Super, yang merupakan liga bolasepak tertinggi tertinggi di Malaysia.

Rata-rata peminat mengucapkan tahniah juga di atas Sabah yang berjaya merangkul kejuaraan Liga Premier musim ini.

Ramai juga peminat mengibaratkan Sabah sebagai ‘pasukan yang mereka akan sokong di Liga Super kelak’.

Sabah berjaya menamatkan kemarau 23 tahun tanpa sebarang piala di Liga Malaysia malam tadi apabila menewaskan UiTM FC 2-1 di Stadium UitM Shah Alam.

Biarpun Sabah masih mempunyai baki dua perlawanan, JDT FC II yakni pasukan pencabar terdekat kepada kejuaraan Sabah secara matematik tidak akan dapat mengejar Sabah lagi untuk kejuaraan liga.


Tiada Caj Tambahan Sepanjang Moratorium – Tengku Zafrul

KUALA LUMPUR: Tiada caj tambahan dikenakan kepada peminjam sewa beli konvensional dan syariah sepanjang tempoh moratorium pembiayaan.

Menteri Kewangan Datuk Seri Tengku Zafrul Tengku Abdul Aziz berkata, kementerian membuat keputusan itu selepas mencapai kata sepakat dengan industri perbankan.

Beliau berkata, persetujuan dicapai menetapkan bahawa jumlah ansuran bulanan tidak berubah bagi kedua-dua jenis pembiayaan berkenaan.

“Sehubungan itu, peminjam akan perlu menyambung pembayaran ansuran seperti biasa berdasarkan terma perjanjian dengan bank masing-masing.

“Ia termasuk tambahan enam bulan bagi keseluruhan jadual pembiayaan jika memilih untuk memanfaatkan moratorium berkenaan,” katanya.

Tengku Zafrul berkata, maklumat lanjut boleh didapati daripada bank masing-masing.

“Kerajaan berharap keputusan ini akan dapat meringankan beban rakyat dalam tempoh yang mencabar ini,” katanya. – HMetro